text:
时间:2016-06-25 20:09:12 来源:德宏团结报
Do gaji manga Gaga dodan lam
№35 Pati yu chyam masha ni pati asat tara shut shai nna, masa nau n song yang, pati yu chyam masha ahkang ton da ya mai ai hpe go, pati hpongchyom ni ko nna shi hpe sharin shaga shing nrai yu chyam ten sharen ya rai mai ra ai. Masa loi laja ai hpe go, pati yu chyam masha ahkang dom la kau ya ra ai.
№36 Asat tara shut ai hpang gade rai mat wa ai n chye mat ai pati masha ni hpe go, masa nbung ai hku nna lajang ra ai:
1.Na-du ai asat tara shut shai ni hpe go, pati k nna shapro kau ra ai rai jang, pati hpongchyom ko nna dodan nna, pati ko nna shapro kau na.
2.Lahta de na lam dodna ai masa hta lai nna, mat mat ai aten shata kru lai mat wa jang go, pati hpongchyom ni pati hpung tara ko dodan ai hta hkan nna mying hprat kau ya ra sai.
№37 Asat tara shut pati masha ni pati hpongchyom ko nna ari jo dodan na shong e si mat, shing nrai si mat ai hpang e shi na-du ai hku asat tara shut ai lam mu chye jang, pati jahpan shapro kau ra sai ni hpe go, pati jahpan shapro kau ra sai. Pati jahpan n shapro kau ai yu maram lawu de (Pati jahpan n shapro kau ai lam lom ai) lawu de ari jo ra ai hpe go, laika hku ka shadan nna, pati asat tara ari n jo sai.
№38 Asat tara shut lit hkam masha hpaga ai lam:
1.Tengtok lit hkam masha,dai go shi a lit hkam maiwang gata hta, madu a lit n-gun hpai hkrat wa shing nrai teng man ai hku madu a lit n-gun hpai hkrat wa ai majo, sum hkrum mat ai shing nrai sum hkrum nsi hta akyu shapro ai pati masha shing nrai pati masha ningbo ganbu ni rai nga ai.
2.Lit gun ningbo masha madung, dai go shi a lit gun maiwang gata hta, madu tengtok madung gon lajang ai bungli hpe lit n la shing nrai teng man ai hku lit n la nna, sumhkrum mat shing nrai sumhkrum nsi hpe tengtik woi on lit hkam ra ai pati masha shing nrai ningbo ganbu ni hpe ngu ai re.
3. Ahkyak ningbo lit gun masha, dai go shi a lit gun maiwang gata hta, gon ra ai mu shing nrai dodan lom ai mu hta lit n-gun hpai hkrat wa shing nrai teng man ai hku lit n-gun hpai hkrat wa ai majo, sum hkrum ai shing nrai n -gaja ai nsi hpe nambat lahkong woion lit gunhpai ai pati masha ningbo ganbu ni hpe ngu ai re.
Tara nambat ndai ko tsun ai ningbo lit hkam masha go, ningbo lit gun masha madung hte ningbo lit gun masha ahkyak ni lam ai.
№39 Tara nambat ndai hta madu hpang de nna tsun shapro ai ngu ai go,asat tara shut ai pati masha hpongchyom ko nna nnando jep shagrin na shong ko madu hpang de nna tinang ai manghkang ni tsun dan, shing nrai nnan do jep shagrin ai hte amu dodan manghkang jep ai laman hta hpongchyom ni garai n manat ai manghkang ni tsun dan ai hpe ngu ai re.
Nnan do jep shagrin, amu dodan jep sagon ai lam hta, asat tara shut ai pati masha jep sagon mu hta atsom hkan lom nna, hpongchyom ni manat nga sai shi a asat tara shut mu ni hpe tsun shaleng dan ai ni hpe go, tsang ai hku nna ari jo mai ai.
№40 Ja gumhpro sum mat ai lam son yang teng tok sum mat ai ja gumhpr hpe son na. Ja gumhpro teng tok sum mat ai go, asat tara shut ai majo teng hkrak sum mat ai sutgan manu hpe ngu ai re.
№41 Asat tara shut nna lu la ai ja gumhpro hpe go, hkyuk la kau ya shing nrai aming hte nhtang shabai ya kau shangun ra ai.
Asat tara shut nna lu la ai aya, hpaji aya, hpaji lammat, shagrau kumhpa, ahkang aya re gaga akyu ara ni hpe go, zangmu gon lajang ai asat tara jep rungdap shing nrai gaga lahta tsang asat tara jep rungdap ko nna seng ang hpongchyom, rung dap, dap hpung ni hpe dodan ko hkan nna sharai kau shangun na.
Tara nambat №36, №37 na dodan ko hkan nna lajang ai pati masha ni, jep yu yang shi gaja wa asat tara shut nna akyu lu la ai rai jang, ndai tara nambat ko dodan ai ko hkan nna lajang na.
№42 Pati asat tara shut ari jo dodan ngut ai hpang, aten shata mi laman hta ari jo hkrum ai pati masha nga ai pati a lawu tsang hpongchyom na pati masha yong hte shi madu hpang de hko shabra ra ai hta n-ga, ganbu masha gon lajang ahkang shingwang hte hpongchyom senghkat lam ko hkan nna arijo dodan laika hpe ari jo hkrum masha a labau mazing ko mung no bang da na. Pati hpung gata na aya a lahta de (Pati hpung na aya dom kau ai lom ai) dom ka ari jo hkrum ai ni hpe go, aten shata mi laman hta aya, shabri shabrai re lai shai lam mung gan lajang kau ra sai.Pati hpung shinggan na gaga aya ni dom kau shing nrai lajang sharai dat ra ai rai jang, pati hpung shinggan na hpongchyom ni hpe tsun nna pati hpung shinggan na shi a aya gan dom kau shangun shing nrai lajang sharai kau shangun ra ai. Alak re masa hta, hpongchyom hku nna ari jo na hku dadan ai rai yang, lajang ten loi mai sharen ai. Lajang sharen ten galu dik shata kru n mai lai jan ai.
№43 Pati asat tara shut ari jo dodan hkan shatup sa wa ai ai rungdap shing nrai ari jo hkrum pati masha nga ai dap hpung ni go, aten shata kru laman hta ari jo dodan hkan galo shatup sa wa ai lam hpe ari do dodan hkro ya ai rungdap de tang shana dat ra ai.
№44 Tara nambat ndai ko na dinghkung tara maka go pati asat tara ari jo dodan ai ko na pati hpung gata na gaga tara masa hta mai lang ai, rai tim Miwa mung suthpom pati ginjo ko nna shana shabra shing nrai hkro ya nna shana shabra dat gaga pati gata na tara masa hta alak mi hku dodan ai go n lom ai.


c: text/html

text:
Maung Zarni
(Dr. Zar Ni ka ai "What really is the NLD now?" ngu ai hpe SK kaw nna Jinghpaw hku bai ka gale tawn ai re.)
"Gumsan wa Thein Sein gaw tengsha mungmasa lam shai wa na hpe ra sharawng ai" nga nna ASSK nan nan tsun dat sai lam Bangkok Post shi laika hta lawm ai. Dai rai yang President Thein Sein a hpyen n-gun hte jum-tek tawn ai mungmasa hkrang gaw hpa rai ta? ngu shawng san yu ra ai. President San Yu a prat hpe dum ai n rai ni?
Revolutionary (Rawt Malan) Council, 1962-74 prat; Ne Win a MSL (1974-88) prat ni gaw shawa ra-lata masa hku sharawt tawn nna Myanmar Munghpawm Atsuya byin ai n re. Dai ni na Thein Sein a Myanmar Munghpawm a marung nra gaw Than Shwe a Tatmadaw re. Matsing: ASSK n-gup hpaw ai majaw hpa baw hpe mahtang shai wa sata?
Ya Thein Sein gaw (Than Shwe a hpyen marung n ra) hta myiman ningnan shakap tawn ya dat sai; Thein Sein hpe mung, hpyen dap e MSL hte Ne Win hpe run agrawp mat wa shangun ai zawn, kata nna kapaw kau dat wa na kun? Than Shwe a shinggyim aprat gaw lani mi hpang lani mi lai mat wa nga ai. Matsing: Ndai hpe n mai malap na re; dingla wa aprat htum mat wa yang Thein Sein a ntsa lam hpyi hpun tawn ai mungmasa hkrang gaw agrawp hkrat mat wa nna hpyen hpung a myiman sha bai kra pru wa mai ai.
Tatmadaw kata e myiman lata nna tsang tsaw de lung wa shangun ai manghkang hpe kaning ngu sawn la na kun? Myen n rai ai malawm amyu ni a buga hpe colony shatai kau ai manghkang hpe gara hku sawn yu ra na kun?
Shinggan e mawng ai shiga hta, sumtsan salang dingsa U Myint, U Thant a kashu Thant Myint U, hte hpyen atsuya gumhpraw sha nna shiga dap jum ya ai Nay Win Maung, hte kaga ni gaw Thein Sein hpe shadaw ai, nga nga ai. Ndai hpe gara hku chye na la na kun? Hpyen hpung hpe shadaw sai ngu na kun? Thein Sein jahpun tawn ai hpyi hpe shadaw sai ngu na kun? Matsing: Thein Sein hpun tawn ai mungmasa hpyi gaw kata e hkrang uhpung n nga ai; kata na hpyen hpung hpe shi uphkag lu ai wa n re.
NLD, democracy ra sharawng ai ni a ningshawng hpa-awn uhpung, hpe dai ni gara hku yu yu ra na kun? Hpyen hpung kun? Thein Sein hpyi palawng kun? NLD gaw dai ni gumshem masa a opposition n rai mat wa sai, Thein Sein a hpyi palawng hpe hkap la kau dat ai majaw ndai hku byin mat wa sai n rai kun?
NLD hpe mung shawa a myit hta tara shang ai mungmasa hpung ngu nna matut hkap la lu na kun?
Hpyen hpung e Munghpawm hpe matut up na hpe dai daram n tsang nngai; mungdan a nga mu nga mai sut lam hpe uphkang ra ai hku woi uphkang na atsam n rawng ai hpe ngai grau myit tsang ai. Bawnu mung n nga ai, jaw ai masa hkan na myit mung n rawng ai, ndai gaw manghkang kaba htum re.
Dip gamyet uphkang ai masa hte rawt malan ai masa gaw galoi mung gapyawn nna byin ai baw re. Shaning tsa-ning jan mat wa tim ethnic nationality ni a rawt malan gaw prai poi mat na n re. Balkan zunlawng, Thailand dingda jut, Northern Ireland ni hpe sakse hku yu yu ga. "Bama" mungmasha ni mungdan uphkang masa hpe rawt malan dinghkat ai gaw 1958 nna dai ni du hkra dingyang rai nga ai.
Rawt malan ai lam dai ni awng dang lu ai lam, garai n byin ai lam, gaw madung n re; matsing ra ai lam gaw rawt malan ai hku mungmasa galaw ai gam maka gaw grin nga ra na re, dai re majaw mungdan kata e ngwi pyaw simsa lu ai ai lam n mai byin na re, ndai majaw mungdan shawa hkum shagu matut hkam sha ra na sha re.
Myen mung a labau hpe chye na ai ni a matu ndai gam maka gaw laklai ai baw n rai mat wa ang sai.
-----------------
Matsing: Thein Sein gaw hpyen n-gun, gumshem masa hpe control n lu ai; hpyi hpun gumsan magam sha re. Thein Sein a matu manghkang jat nna shabyin ya lu yang hpyi-palawng hte kata na gumshem n-gun daw lahkawng a lapran e zang ayai wa na byin mai ai. Tinang a buga hpe gahkyin gumdin la mat wa ai masing masa hte Thein Sein hpe manghkang shabyin ya na lam anhte a shawng lam rai ang sai, ngu asan sha mu lu na saga ai. SK

robotstxt: allowed

filter: keep


text:
Daw 9
Kun Dinghku Ngwi Pyaw Hkra Gara Hku Galaw Lu Na Rai Ta?
1. Kun dinghku ngwi pyaw na matu tara shang hkungran na gaw hpa majaw ahkyak ai rai?
Ngwi pyaw ai Karai Kasang, Yehowa kaw na kabu gara shiga gaw, kun dinghku ni hpe ngwi pyaw shangun mayu ai. Shi gaw dinghku hpe n nan de ya ai wa re. Tara shang hkungran na matu ahkyak ai. Dai hku galaw yang, ma ni a prat gaw, shim lum ai hte galu kaba wa na re. Hkristan ni gaw, hkungran ai hte seng ai tara upadi ni hpe hkan sa ra ai.
Dinghku hpe Karai Kasang gara hku mu mada ai rai? Shi gaw dinghku hpe, prat tup ngang grin na matu ra sharawng ai. Madu wa hte madu jan gaw, langai hte langai sadi dung ra ai. (Hebre 13:
2. Madu wa hte madu jan shada da gara hku kanawn mazum ra na ta?
Dinghku hta madu wa hte madu jan, shada da ra kadawn ai lam hpe, madi shadaw ya na matu, Yehowa hpan da ai. (Ningpawt 2:
3. Ngwi pyaw ai lam n nga ai majaw tinang a dinghku la dinghku num hpe kabai kau mai a ni?
Dinghku hta manghkang ni byin wa yang, madu jan hte madu wa shada da tsawra myit hte hparan ra ai. (1 Korinhtu 13:
4. Ma ni e, nanhte hpe Karai Kasang gara hku byin shangun mayu a ta?
Yehowa gaw nanhte hpe ngwi pyaw shangun mayu ai. Ramma prat hpe ngwi pyaw hkra, gara hku galaw na hpe, kaja htum ai hku hpaji jaw da ai. Shi gaw, kanu kawa ni a nyan hpaji hte mahkrum madup kaw na, nang hpe akyu lu shangun mayu ai. (Kolose 3:
5. Kanu kawa ni e, nanhte a ma ni ngwi pyaw hkra gara hku karum ya lu na kun?
Ma ni a, nga shara hte lusha bu hpun na matu, kanu kawa ni shakut nna galaw ra ai. (1 Timohti 5:
Ma ni hpe sharin shaga ra ai. Shanhte hpe shakawn ya nna, n-gun mung jaw ra ai. Dai hku galaw yang, shanhte a prat ngwi pyaw wa na re. (Ga Shagawp 22:15) Raitim, sharin shaga ai shaloi, aja awa shing nrai zingri ai hku n mai galaw ai.
Laksan hku nna, kanu kawa hte ma ni hpe karum ya lu ai, laika buk law law hpe, Yehowa Sakse Ni dip shapraw da ai. Dai laika buk ni yawng gaw, Chyum Laika hpe madung tawn nna ka da ai.


text:
-
Written by EEDY
2012 October, 27 ya shana maga daw hkying 6:05pm aten daram hta, Gang Dau Yang kaw Dap jung nga ai, Myen
Asuya Hpyen Dap Hk.M.Y (384) dap ni Ja Hta mare maga
de, Lak nak kaba 120mm (5) lang gap bun nna N Pawn mare maga de (9)
lang gap bun, Nam San Yang mare de 105mm (1) lang gap bun ai lam chye lu ai.
Matut nna
28 ya jahpawt hkying 6:00am aten, Gang Dau Yang kaw Dap jung nga ai,
Myen Asuya Hpyen Dap ni, Mali Yang mare maga de 105mm (1) lang gap bun
Ja Hta mare maga 120mm (2) lang 81mm (1) lang gap bun ai lam chye lu ai. Ya na zawn Myen Asuya Hpyen ni gaw mare kahtawng de shara n lata ai sinat laknak kaba ni hte gap bun nga ai lam hpe mung, matut na chye lu ai


text:
De, 16/3/2013
Mana gaw Yanggung na SS lam hkawm lung wa ai ni a ningshawng hku nna, mahkawn ka shalat yungwi ninghkring U Ye Lwin hte jawngma dap ningbaw Akugyi Ne Myu Zin hte yawng marai 7 du taw masai. Myin Chan SS ni gaw daihpawt nja nhpra yu mat wa masai. MKA kaw du taw ai SS lam hkawm ni yan lung wa mara ai lam shiga na lu ai. Mana de gaw Dr. Lahpai Awng Li woi awn ai MIT Inggalik Chyum Dakkasu jawngma 16 mung du taw ma ai. Shanhte gaw kadai nau n du gawan ai shawnglam de she gawan hkawm na re lam shiga na lu ai. Daini gaw KC- 0298 Du Up Lahpai Hkun Seng, Asak (81) ning a makoi mayang nhtoi mung re. 14.3.2013 bat (4) ya 9:20 pm hta wundoi mat wa nu ai.
JIC


text:
Nhtoi: November 13, 2011. 7: 45 PM hta No. 1 lang nga Myitkyina mare
kaba kaw terrasist bawm kapaw nna, Jinhpaw kasha ma kaji marai 12 ram
si mat ai hte marai 20 ram laja lana hkala machyi ai majaw Myitkyina
tsi rung kaba kaw tsi tsi nga ai
Nhtoi: November 13, 2011. 7: 45 PM aten hta Myitkyina, Njang kawng kaw
nga ai Slg. Dingyau Tang Gun woi awn ai Jinghpaw Madum sumpyi hpung
Band hte tsang 10 jawng ma ni tution sharin nga ai Jinghpaw kasha ni
marai 40 ram shanu nga ai dum nta hta bawm kapaw ayai dat ai re. Dai
hta si mat wa ai ma kaji marai 12 ram du nna, ram ma langai gaw ayai
aya baw nu she malawk mat hkra si hkrum ai. Ma chyangai langai gaw
bawm nsa hte pyen mat nna AG naw ku jawng ntsa kaw na mu hta la ai.
Bawm hkala hkrum let Myitkyina tsi rung kaw rawng nga ai ma kaji gaw
marai 20 ram tsi tsi nga ma ai. Ndai ma ni laja lana nma kap machyi
hkrum ai hte hkrit kajawng let hkrap nga ma ai.
Ndai bawm kabaw ai hpe kadai wa re tup hkrak nchye lu shi ai. Raitim
ya ten hta Mung masha ni law malawng tsun jahta ai gaw, ya bawm kapaw
ai shara gaw Jinhpaw kasha ni hpaji sharin hka ja taw ai shara re .
Myen hpyendap kaw na kapaw ai lam she mai byin ai. Myen hpyen wa gaw
KIO hpe sha nrai, Kachin Mying mying ai mung masha yawng hpe du hkra
kasat shamyit mat wa ai lachyum rai nga ai.
Hkru lawm mat ai dum nta ni 1. Slg. Dingyau Tang Gun, (Jinghpaw dum
sumpyi ningbaw) 2. Slg. Hpaga Naw Ring (Sut Du) 3. Slg. Lashu Hpung
Nung a nta. 4. Slg. Mashaw wa a nta ni rai nga ai. Dum nta 3 gaw atsai
atsi bawm hte wan hkru mat nna, nta langai gaw ntsa na hpri tsut pa
hte hkuwat chyinghka na pat ni yawng malawng mat sai hku re.
Ndai gaw No.1 lang na sawng dik ai Jinghpaw mung, Myitkyina mare kaba
na Terrerist bawm kapaw ai lam rai nga ai.
Jinghpaw Wunpawng myu sha ni yawng kajawng kaja hte hkrit mat ai nre
sha, Karai Kasang kaw kyu hpyi da ting let, Ya ten hta tinang hpa baw
galaw ra sai ngu ai hpe zai ladat hte sadi maja let galaw sa wa rai
sai lachyum rai nga ai.
Shiga hte ningmu sa dat ai
MKA Jau Man masha myi chyaw mu ai wa


text:
KIA Masat (3) Dap Ba, Masat (27) Dap Dung ginra, Mung Hkawng makau Laika Zup Ja mare de, September (18) ya shani, Hk.L.Y (86) hte Hk.M.Y (318) pawng hpawm hpyen ni htim lung wa ai majaw, gasat gala byin ai kaw nna, October (6) ya shani du hkra, Kapawk galawk rai matut manoi gasat gala byin nga ai.
KIA Dung (1) ginra, Manje grupyin, Lung Ja Post, Kai Htik mawdaw lam, Chyaw Hkawng, Ninghtawn Kawng hte Dung (12) ginra, Nam Hkan, Nam Lim Pa, Dung (27) ginra, Je Sawn, Lahtaw Bum, Hka U re ai ginra ni hta majan byin nga ai.
Dai ginra hta chyinglau rawng nga ai Myen hpyen dap ni gaw, Hk.L.Y (86), Hk.M.Y (318), Hk.L.Y (48, 276) pawng hpawm dap Hk.L.Y (121), Hk.M.Y (438, 601) pawng hpawm dap ni re. Myen hpyen dap ni tsun ai majan byin ai ningpawt gaw, KIA ni bawm laknak kaba hte mare de gap sharu bun, mara kata mung shawa ni hpe, rim zingri re ai majaw, mung shawa ni galaw lu galaw sha, shim lum lam n nga ai hpe makawp maga ya na matu, mungshawa ni garum hpyi ai majaw, September (26) ya shani kaw nna gasat gala byin ai re lam, Myawaddy shiga hta ndau shana shabra ma ai.
Bai, September (13) ya shani Manje Han Htet mare kaw seng dut nga ai, Myen Sam Num Daw Sein Tin hte Jinghpaw Num Jan. Lazing Hkawn Hpang yan hpe, Ka-ni Nanghpam dut shabra ai majaw, sharin shaga na matu woi la ai hpe Tatmadaw ni a shiga jaw masha re ngu KIA ni rim la nna zing ri ma ai ngu, tsun shabra wa ai. Daw Sein Tin gaw Yama dut sha ai lam shi nan hkam la ai hta n-ga Yama dut ngam tawng 17 sakse rai hte hpawn lu rim ai re. Pat Jasan Komiti ni shi hpe hpaji jaw (awareness) galaw nga ding yang re. Shi a manang Lazing Hkawn Hpang mung ka-ni dut shabra ai majaw rim ai she re. Ya na zawn n teng n man ai shiga shabra, mara shagun ai hpe maram yu yang Daw Sein Tin gaw Myen hpyenla langai ngai a, ni nawn ai masha rai na masa nga ai ngu maram lu ai.
Bai, Mung Hkawng hte Manje lapran Tatmadaw hpe KIA ni bawm majan gasat ai hta, mungshawa 3 si 2 hkala ai ngu mara shagun ai, dai ten dai ginra hta majan ginra rai nga ai majaw gasat gala dingyang byin ai re. Gasat poi byin ai shara mare shinggan lam lapran hta re. Madung gaw Myen dap ni mungshawa hpe, Porter woi hkawm ai majaw mara kata mungshawa ni si lawm shangun ai. Mungshawa ni hpe lam woi madun ngu masu nna, bawm kabye kau shangun ai mabyin mung jahkring hkring byin lai wa sai re.
Mung Hkawng, Manje mare ni de KIA ni sinat kaba gap bun ai majaw Mung shawa ni si hkala byin ai ngu shanhte a ntsa tsang de tang, teng mabyin n chye ai mungshawa ni hpe n teng n man shiga jaw shabra ai lam galaw ai. Shanhte madaw she Manje mare kata laknak kaba shadun nna KIA ni nga na zawn nawn ai shara shagu gap bun nga ma ai.
October (3) ya shani KIA Dap Dung (27) ginra, Laka mare Jawng Kawng hta shara jahkrat nga ai Hk.L.Y (86), Hk.M.Y (318) ni mung, Je Sawn, Lahtaw Bum, Hka U ginra ni de 81 mm hte hkrup mara gap ai lam galaw ai.
October (6) ya shani 8:15-8:35 ten hta, KIA Masat (21) Dap Dng kata Jan Mai Kawng post de Yaw Yung, Ta Lu Kung, Hkring mu dan, Beng wai ni hta dap jung nga ai Myen dap ni 81 mm hte kalang ta jawm gap ai lam galaw nna KIA ni shawng gap ai majaw gap ai re nga n teng n man shiga shabra nna, mara jaw jahte tam nga ai.
Ya na zawn, Myen hpyen dap ni KIA ni hpe mara jaw masu nna, Dung (1), Dung (2), Dung (27) ginra, Kaihtik Nam Hkam lam de shara la nna KIA ni a hkawm sa hkawm wa lam pat na hpyen masing she rai na re ngu maram lu ai.


text:
时间:2016-08-14 23:17:36 来源:德宏团结报
Nang myiman amyin ahkye rai tsom mayu yang nongnai lo sha u. Lawu de nongnai a akyu hte galo jahtuk sha ladat ni tsun dan na.
Nam tsi hpaji laika hta tsun ai,nongnai go lagyi ai bo lusha rai nna, kro gahtet myit nzim nzam nga ai hpe lu shazim ya ai asung rong nga ai, grau nna go kro sai gahtet nna “Byinsi tu”ra ai ni sha yang akyu rong nga ai. Shadu jahkut ai htom sha yang, shat kan shalum ya, sinpai n-gun shaja ya rai nna, hkum sai jat ya re akyu rong nga ai, grau nna go shat kan n gaja nna hkum ntai, hkum shan hkun hkro, man sai nrong re ni sha yang grai gaja nga ai.
Nongnai lamyi do go tsi gaja rai nga ai, shi go shat kan sinpai ni hpe gaja shangun nna, n-gup mu wa, sai jat wa, sai pru ai hpe jahkring kau ya re akyu ni rong nna, masha a hkum sai jahpring ya nga ai.
Nongnai go nampan nsam hkye ai, hpro ai hte Mahua nongnai (麻花藕) ngu ai myu 3 rai nga ai. Nampan hkye ai nongnai go loi galu nna gaji, shinggan lam go mang mang rai, ahpyi aga, denfun(淀粉)lo, jahku nau nlo, sau sau sha nga nna loi ginsa nga ai majo, shadu shamyo sha yang mai ai. Nampan hpro ai nongnai go gaba nna, shinggan lam mung akya nga, gumhpro nsam, sha yang akya sha nga nna jahku lo,adui nga ai majo, gatsing sha yang mai ai. Mahua nongnai go sumwum pu nsam zon rai nna, ntsa lam go aga, denfen lo rai nna, shadu sha yang gaja ai.
Nongnai hpe simai bo magup mai galo sha nga ai, shi hkrai hpe mung mai sha,gaga simai hte mung mai shadu sha ai. Lawu de nongnai hte galo ai simai myu 2 tsun dan na.
Nongnai jahku. Agatsing re nongnai loi mi hpe, gashin shatsom ahpyi ahkut kau nhtom, jahku shup la nna, galang mi zun(chyo) 2, lani mi 3 lang lu yang mai ai. Tinang ra sha ai ko hkan nna pyin htang (冰糖) loi bang nna sha yang myiman ko byinsi tu re hpe jahkoi lu ai.
Kan zhau, hkaulan, mahko si gaba hte nongnai rau shadu. Nongnai hke 250, hkaulan hke 75, kanzhau hke 12, mahkosi gaba hkum 5, jum zun mi. Hkaulan hpe shong gashin nna na-yi hkum mi daram shong tsing ton nhtom hkaulan, kan zhau, mahkosi gaba hpe sha-go (沙锅) ndi ko hka loi bai bang nna shadu prut ai hpang, nongnai bang nna wan loi gaji ai hte shadu shakya, loi re hte jum bai bang jang mai sha sai. Simai ndai go hkum sai jat, myit zim myit pyo shangun ai akyu rong nga ai, grau nna go yup npyo, masin pot mayu la, myiman sai nhpring tsom ai ni sha yang gaja ai.


text:
时间:2016-08-14 23:16:14 来源:德宏团结报
Shong nnan e go sharut gyi wa na masa hpe shong maja ton ra ai.
Bum sharut gyi wa na shong ko nong e lawu na zon re mabyin lam pru chye nga ai: Dai go galoi mung lui nga ai hka ni agajong sha nlui mat, hka hku de marang nau gaba nna, hpun do nau tung maza mala lui matsut, hkaro n-gam hkan de lama ma galo nna htu awun hkra, shing n rai hka nong bunghku jahten hkra rai jang chye byin wa nga ai. Bai sadi ra ai go, nga htingwan ni hpe shatsom jahtuk ra nga ga ai, dum nta hpe hkaro n-gam makau hkan n galo na, hkaro hkara hkan e maza mala majoi n gabai matsut na, marang gaba ai ten hta bum hkaro hkan aten na na nmai nga hkom ai, sharut gyi na zon re hka hkaro ko lai hkrup ai rai yang, hka hku de amu marang gaba n gaba, hka hpungtun nga n nga maja let kong mayan de lau lau sit yen ra ai. Marang sim ai hpang loi na hkra la maja ai htom she hkaro hkan bai mai sa ai.
Agajong sha sharut gyi ai ko ang yang ganing di koi yan na: (1) Bum sharut gyi wa ai nsen na shing nrai gyi wa ai mu ai shaloi, shi gara hku ru hkrat wa na hpe shong lawan ai hku masam nna koi yan na. (2) Hka hku do de sharut hpuntun wa ai nsen na jang hka nam hkan nna nmai hprong yan ai, la pai la hkra grau manu ai maga de hprong yan na. (3) Nong e nga hkom ai shara hkan rai yang grup-yin na hkinggau n-gam ni hpe yu masam ton ra ai, grai wa n n hkap ai bum maron go sharut nau nchye gyi ai, dai majo yi-nam ta e bum hkom yang ndai zon re maron lata nna hkom sa yang mai ai.(4) Marang htu ta e hkaro lahkyon hkan e yi galo du-sat rem rai yang galoi mung maja majam hte nga hkom ra ai, byin mai yang go marang nau gaba ai shaloi hkringsa kau ra ai. (5)Nmyit madom ai tsin-yam hkrum gadut ai rai yang, gun hpai ai rung rai ni hpe lahpot nmai dum ai, madu hkum atsang awang rai nna hprong lot na she ahkyak ai, mano manang hte rau rai yang e madu a atsam ko hkan nna garum shingtau hkat ra ai.(6) Yi-nam lado hta go shana ningsin e sharut tsin-yam ni byin lo nga ai re majo, gyi ru loi na makau mayang e n hkringsa yang ahkyak ai.


text:
MUNGHPAWM KUN? MUNGHKAWM KUN?
MUNGHPAWM KUN?
MUNGHKAWM KUN?
Hkawp Pungwa
Munghpawm
Mung law law hpe kahkyin shabawn ai Mungdan
Dai zawn kahkyin shabawn ai Mung, Mungdan ni gaw tinang a gam maka hpe tinang nan dawdan lu ai Mung ni re. Dai majaw State ngu ai.
State Union
Mungdan Makawp Maga Hpyendap(1)
Gumhpraw hpan langai sha lang na
Laika Htinglit Dap langai sha nga na
Ndai lam ni lu galaw la na re ai majaw ngu myit mada ai hte Panglung Ga sadi laika ka ai hta shang lawm ai . Dai Ga sadi laika byin tai wa hkra shakut shaja ninggun dat lawm sai rai nga ai . Hpunau Myen amyusha ni shanglawt lu tim, Munghpawm hta lawm ai Mung States ni gaw shanglawt galoi n lu ai hte bung ai.
Munghkawm
Shinggyim ahkaw ahkang n lu ai hta sha n ga, Munghpawm kaw nna, grai nan madang tsaw ai Munghkawm shatai gawgap ai hpe dum hprang mai nga ai. Dai majaw Munghkawm ngu ai gaw laknak n-gun, masha n-gun, ja gumhpraw n-gun hte dip kamyet gasat nna, amyu langai makam langai sha tai na maw mawn ai mung uphkang masa re.
1.Paliman Mungman lam-yan hpe zing ai.
2.Sasana jawng ni hpe zing madu la ai.
3.Mungmasa party langai sha hpaw ai.
4.Dinghku majan shabyin ai. Shaning (53) ning na sai rai nga ai.(1962-2015)
5.Gabaw hta gaw Mungdan Asuya tsun nhtawm, Asuya a Mungdan Hpyendap a mungdan shatai ai.
6.Rapdaw kaw bawngban jahkrup ai lam n nga ai sha, Mungman daju langai hkrai a myit hte Bukda makam hpe Mungdan a makam ngu nna, ndau shana
uphkang ai.
7.Ning-re ai gaw munghpawm n re. Munghkawm shahtai ai lam re. Sali wunli Hkringhtawng ni du hkra mazut roirip hkrum ai gaw munghkawm mungmasa a majaw rai nga ai.


text:
A.D 2012 Ning, May Shata 10 ya, 4:45 a.m aten hta KIA myu tsaw share shagan Hpyen Hpung ni gasat zing la lu ai Hka Garan Yang Mare na Myen Post gaw, lai wa sai 1966 ning December shata kaw nna kazut rawng hpang wa ai Myen ni rai ma ai. Ya ten du hkra rai yang 44 ning e, shata 5 tup ngu ai baw rai sai. Shaning dai daram laman hta Hka Garan Yang hte grupyin hkan na Jinghpaw Wunpawng mungchying shawa ni hpe lam magup hku zingri zingrat, nat sat, dip rip sai chyup sha lai wa sai re. Hka Garan Yang e shaning 40 jan Myen ni dung mat ai majaw, Shanglawt Asuya hpe mung ram ram dingbai dingna jaw lai wa sai re. Hka Garan Yang mare a labau hpe ntsa lam chye lu ai made lawu na hte maren tang madun dat lu nngai.
Lamu Ga Ginra:—Hka Garan Yang mare gaw, Myitkyina-Sumprabum mawdaw lam ntsa, Sumprabum kaw na deng 32, Myitkyina kaw na deng 99 tsan ai shara; bum kawng marawn ni shinggrup tawn ai pa layang kahtawng rai nga ai. Sinpraw jan pru maga de gaw Loilam bum ngu ai gran da nga ai. Sumprabum Ginwang hte Hugawng Pa lapran madin kaba zawn gran nga ai Hkamung Shagawng hpe Daru Hkyet e lai di nna matut mahkai htinglet ai lam numshe kaba re majaw, mung masa, hpyen masa, sut masa, ginra masa mahkra hku nna ahkyak lareng shara kaba langai mung rai nga ai.
Mare De Hpang Ai Lam:— Masat (II) Mungkan Majan a shawng e dai shara hta nam maling rai nga ai. Mungkan Majan hkoi ai hpang grupyin hkan na Hkristan tai wa ai ni jawm de hpang ai mare rai nga ai. Hkristan kahtawng re majaw, laika hpaji jawng mung shawng hpaw hpang nna, laika hpaji chye ai masha ni shawng paw pru ai kahtawng rai nga ai.
Mungkan Majan Ten:— Masat (II) Mungkan Majan ten hta ndai shara e mare garai n nga tim, Japan hpe nhtang gasat ai ten 1944 ning hta, nbung li pa kaji galaw nhtawm, Myit Rum Hpung (Alliance) Inglik, Amerikan nbung li ni hpe ram ram akyu jaw lai wa sai shara rai nga ai. Dai zawn akyu jaw ai ngu ai hta lamu ga ginra hku akyu jaw ai zawn, buga ginra masha ni sadi dung kangka ai, magrau grang share shagan ai majaw mung Japan hpe dang manga kau saga ai.
Munghpawm Asuya Prat:— Munghpawm Asuya prat hta Hka Garan Yang gaw, grupyin kahtawng ni mahkra hta grau dan dawng ai mare langai byin tai wa sai. Dai ten na Hka Garan Yang a mare kanu kawa ngu na gaw, Salang Langnaw Uma Tu ngu ai wa rai nga ai. Myi hpaw chye chyang ai ramma ni law law paw pru sai.
KIA Rawt Malan Prat Nnan Daw:— KIA Rawt Malan hpang ai gaw, 1961 ning hta rai tim, Hkahku mung Sumprabum Ginwang, Hka Garan Yang grupyin de KIA hpyen hpung ni du pru ai gaw, 1963 ning hta she rai nga ai. 1963 ning July shata hta Duwa Labang Brang Awng (Du Up Lat Gaw Dan) woi awn ai majen je KIA hpyen hpung langai gaw, Sumprabum mare kaba de shang nhtawm, Sumprabum Asuya Lahta Tsang Jawng kaba e, mungshawa daw tsa a man hta Rawt Malan Masa tara hkaw dan lai wa sai. Dai ten na Sumprabum Jawng Up gaw, Sara Kaba Maran Zau Tawng rai nhtawm, ya ten na KIO Ningbaw Kaba Lanyaw Zawng Hra gaw Asuya Bumdu rai nga ai. Ningbaw Kaba Lanyaw Zawng Hra a Rawt Malan Dap de rawt sa hpang ai shani mung rai nga sai.
1963 ning lanam ten kaw nna Sumprabum-Myitkyina lam hta mawdaw n lai mat sai. Hka Garan yang grupyin hkan e mawdaw lam ntsa mahtang hpun ni pyi labawp daram ram re ai tu pru wa rau sai. Hkaran Yang Jawng mung Shanglawt Asuya Lawu Tsang Jawng hku nna byin tai wa sai. Jawng Up gaw, buga ginra masha Sara Lamyit Yaw (Du Up Lamyit Sinwa a kawa) rai nga ai.
Hka Garan Yang a sinna maga Hkamung Shagawng hte Sumprabum mawdaw lam lapran hpe Daru Mahka Hkawng ngu nna shamying ai. Hka Garan Yang kaw nna sinna dingdung maga deng 10 daram tsan ai Durip mare gaw, shawng de shanhpraw Jau ni dung ai shara rai nhtawm, Shanglawt prat hpang wa ai ten hta Mawhke hka Manau dum ai shara rai nga ai. Shanglawt prat du pru wa yang na Durip Jawng Up gaw, (Salang Kaba) Sara Lazum Kum Htoi (Dr. Lazum Yawhan hte Wa Jau Lazum Naw Din a kawa) rai nga ai. Mali-Nmai Zup Tanghpre kaw nna Mali hka a sinna hkran, Putao lawu Lungsha Yang du hkra gaw, KIA Dapdung (4) npu na 3 Column majan ginra rai nhtawm, Column Commander gaw Duwa Bawk Di rai nga ai.
1966 ning gaw, Hka Garan Yang mare e Shanglawt Asuya Lapran Tsang Jawng hpaw hpang sai. Jawng Up gaw Sara Kaba Byitlau Dai Hka rai nga ai. Dai shaning hta Hugawng-Majibum, Dapdung (6) ginra na ramma ni law law mung, jawng sa lung shajang ma ai. Hpa majaw nga yang, dai ten Ledo lam mayan Dap (6) ginra mahkra hpyen masa n simsa nga ai. Dai aten na 4th. Battalion (Dapdung), 3 Column Commander gaw Duwa Mashaw Zau Nan rai nga sai.
Hka Garan Yang e wu wu di di rai nna 1966 ning lanam ten ting grai pyaw ai hku tawt lai wa lu sai. December shata du wa yang, jawngma ni hte sara ni, mare na ramma ni Hkrismat a matu yungwi mahkawn, hkrang shala amyu myu shaman shakyang let n rau n htau rai kyin bu nga ai December lani mi na jan du wa ten hta Myitkyina kaw na lung wa ai Myen Hpyen Hpung kaba langai gaw, Kawa Pang mare e du nga ai pyi lahkawng ya rai sai shiga na lu ai. Kawa Pang ngu ai gaw, Hka Garan Yang kaw nna deng (9) sha tsan ai shara rai nga ai. Ya prat na zawn, telephone n nga, talkie walkie n nga, wireless n nga ai re majaw, hpyen ni ani sha du nga tim shiga na lu na yak nga ai.
Dai Myen ni gaw, India de na Hkang Naga Rawt Malan Hpyen Hpung ni shawng nnan lang ngu na Hugawng pa hte Hkamung Shagawng hpe lai di nhtawm, Miwa mung de rawt sa wa ai hpe hkan hkrau shachyut ai ni rai nga ma ai. Hka Garan Yang bu ni chyawm gaw, Hkang Naga mi du pru sa wa ai mung n dum n chye rai nga ma ai. Myen ni chyawm gaw, ntsa na aming hte maren, hkan hkrau lung wa ai raitim, gaja wa hkrum katut gasat na n gwi ai majaw, Kawa Pang e lahkawng ya gan hkring nga kau ai laman, Hka Garan Yang bu ni shiga na chye rau, hprawng lawt rau mat ai lam rai nga sai.
Myen Kazut Mat Ai Hka Garan Yang:— Kawa Pang mare e Myen du nga sai shiga na ai hte rau, hkying hkum mi laman Hka Garan Yang bu ni yawng nam de rut hprawng bra mat sai. Sumtsan na sa lung ai jawngma ni yawng tinang nang a buga de nsin nmun e hprawng bra mat sai. Hugawng maga na Jawngma ni mung, Daru Mahka Hkawng hpe lai di nhtawm, Daru Bum hpe shingkawt nna Hugawng-Majibum-Tingkawk tinang nang a dum nta de hprawng bra mat sai. Hka Garan Yang bu ni gaw, malawng maga Loilam bum a sinpraw maga, Hpalap Kawng, Hkachyang Yang, Wa Kahtam Kawng, Maga Kawng mying ai hprawng camp dabang ni de makoi rawng mat nna, kau mi gaw, Hka Garan Yang a sinna maga Jun hka krung de makoi rawng mat masai.
Myen ni chyawm gaw, lahkawng ya a hpang she Hka Garan Yang de du shang wa mara ai. Shanhte tam ai Hkang Naga Hpyen Luksuk ni chyawm gaw, jau jau lai mat wa rau nna, Punlumbum (Mali hka kau) maga de pyi du rau mat masai. Hka Garan Yang mare gaw, ga lasa htuk manu ai mare htinghput kaja, lam ningmaw shagyit kaja rai nga ai majaw, Myen ni dap jung nna nga mat masai. Grupyin mare masha ni hpe hkan tam abram nna kahkyin la masai. N hkan nang wa jang mung nat na, sat na nga nna sharim shama ai. Mare masha ni makoi da ai nam na "Secret camp" ni hkan ahkrawk nhtawm, manu dan ai sutgan ja rai ni yawng mya la ma ai. Loilam bum tingpa htat dik ai maling kata e makoi bang tawn ai Langnaw Uma Tu a shi hkam bau la 40 jan hpe mung adup agrawp nna krung de taleng shachyai kau ya masai. {Lai wa sai masum ning daram hta n nga mat ai Maija Yang Mungshawa Tsi Rung na Du Kaba Langnaw Dau Gyung gaw, dai ten asak 12 ning daram sha naw re ai Hka Garan Yang bu ma kaji naw rai nga ai.}
Matut nna Hka Gara Yang Post na Myen ni gaw, mungshawa hpe kaduk shatai nhtawm, shanhte a tsip shangang let, lam magup hku zingri sha bang wa masai. Dik nna Hka Garan Yang na Hpung Up Sara Rev. Bawk Mai hpe du hkra htawng rim rawng ai madang du mat wa sai. (Ya ten Rev. Bawk Mai Myitkyina-shatapru e nga ai) Hka Garan Yang hte grupyin mungshawa ni gaw, shani shana n sim n sa, shaning shi ban (Decade) mali jan ting Myen hpyen ni a mayam tai, sat mayu ai ten hta sat, nat mayu ai ten hta nat, kam ai hku shangun sha; num ma roi rip, porter rim shatsang nna nga lai wa masai. Asak sum mat ai mare masha ni ram ram law sai. Num ma roi rip hkrum ai mung hti n dang sai.
Kahpu n dang yang karat sat; nlung hta n dai, langa hta ze, nga ai ga malai hpa, Shanglawt hpe hpa n lu di jang, mare masha hpe zingri nna nga lai wa ai gaw, 1966 ning December shata kaw nna, 2012 ning May shata (10) ya jahpawt, 4:45 a.m ten du hkra rai nga sai rai. Ya kaw nna gaw Hka Garan Yang e Myen ngu ai minla pyi hkum ganip manu ga; Myu tsaw share shagan ni matut nna makawp maga da ya mi. Mungshawa ni yawng mung jawm madi shadaw let, jawm makawp maga la saga law.
Hka Garan Yang na Hka Lam La
Lamu Ga Ginra:—Hka Garan Yang mare gaw, Myitkyina-Sumprabum mawdaw lam ntsa, Sumprabum kaw na deng 32, Myitkyina kaw na deng 99 tsan ai shara; bum kawng marawn ni shinggrup tawn ai pa layang kahtawng rai nga ai. Sinpraw jan pru maga de gaw Loilam bum ngu ai gran da nga ai. Sumprabum Ginwang hte Hugawng Pa lapran madin kaba zawn gran nga ai Hkamung Shagawng hpe Daru Hkyet e lai di nna matut mahkai htinglet ai lam numshe kaba re majaw, mung masa, hpyen masa, sut masa, ginra masa mahkra hku nna ahkyak lareng shara kaba langai mung rai nga ai.
Mare De Hpang Ai Lam:— Masat (II) Mungkan Majan a shawng e dai shara hta nam maling rai nga ai. Mungkan Majan hkoi ai hpang grupyin hkan na Hkristan tai wa ai ni jawm de hpang ai mare rai nga ai. Hkristan kahtawng re majaw, laika hpaji jawng mung shawng hpaw hpang nna, laika hpaji chye ai masha ni shawng paw pru ai kahtawng rai nga ai.
Mungkan Majan Ten:— Masat (II) Mungkan Majan ten hta ndai shara e mare garai n nga tim, Japan hpe nhtang gasat ai ten 1944 ning hta, nbung li pa kaji galaw nhtawm, Myit Rum Hpung (Alliance) Inglik, Amerikan nbung li ni hpe ram ram akyu jaw lai wa sai shara rai nga ai. Dai zawn akyu jaw ai ngu ai hta lamu ga ginra hku akyu jaw ai zawn, buga ginra masha ni sadi dung kangka ai, magrau grang share shagan ai majaw mung Japan hpe dang manga kau saga ai.
Munghpawm Asuya Prat:— Munghpawm Asuya prat hta Hka Garan Yang gaw, grupyin kahtawng ni mahkra hta grau dan dawng ai mare langai byin tai wa sai. Dai ten na Hka Garan Yang a mare kanu kawa ngu na gaw, Salang Langnaw Uma Tu ngu ai wa rai nga ai. Myi hpaw chye chyang ai ramma ni law law paw pru sai.
KIA Rawt Malan Prat Nnan Daw:— KIA Rawt Malan hpang ai gaw, 1961 ning hta rai tim, Hkahku mung Sumprabum Ginwang, Hka Garan Yang grupyin de KIA hpyen hpung ni du pru ai gaw, 1963 ning hta she rai nga ai. 1963 ning July shata hta Duwa Labang Brang Awng (Du Up Lat Gaw Dan) woi awn ai majen je KIA hpyen hpung langai gaw, Sumprabum mare kaba de shang nhtawm, Sumprabum Asuya Lahta Tsang Jawng kaba e, mungshawa daw tsa a man hta Rawt Malan Masa tara hkaw dan lai wa sai. Dai ten na Sumprabum Jawng Up gaw, Sara Kaba Maran Zau Tawng rai nhtawm, ya ten na KIO Ningbaw Kaba Lanyaw Zawng Hra gaw Asuya Bumdu rai nga ai. Ningbaw Kaba Lanyaw Zawng Hra a Rawt Malan Dap de rawt sa hpang ai shani mung rai nga sai.
1963 ning lanam ten kaw nna Sumprabum-Myitkyina lam hta mawdaw n lai mat sai. Hka Garan yang grupyin hkan e mawdaw lam ntsa mahtang hpun ni pyi labawp daram ram re ai tu pru wa rau sai. Hkaran Yang Jawng mung Shanglawt Asuya Lawu Tsang Jawng hku nna byin tai wa sai. Jawng Up gaw, buga ginra masha Sara Lamyit Yaw (Du Up Lamyit Sinwa a kawa) rai nga ai.
Hka Garan Yang a sinna maga Hkamung Shagawng hte Sumprabum mawdaw lam lapran hpe Daru Mahka Hkawng ngu nna shamying ai. Hka Garan Yang kaw nna sinna dingdung maga deng 10 daram tsan ai Durip mare gaw, shawng de shanhpraw Jau ni dung ai shara rai nhtawm, Shanglawt prat hpang wa ai ten hta Mawhke hka Manau dum ai shara rai nga ai. Shanglawt prat du pru wa yang na Durip Jawng Up gaw, (Salang Kaba) Sara Lazum Kum Htoi (Dr. Lazum Yawhan hte Wa Jau Lazum Naw Din a kawa) rai nga ai. Mali-Nmai Zup Tanghpre kaw nna Mali hka a sinna hkran, Putao lawu Lungsha Yang du hkra gaw, KIA Dapdung (4) npu na 3 Column majan ginra rai nhtawm, Column Commander gaw Duwa Bawk Di rai nga ai.
1966 ning gaw, Hka Garan Yang mare e Shanglawt Asuya Lapran Tsang Jawng hpaw hpang sai. Jawng Up gaw Sara Kaba Byitlau Dai Hka rai nga ai. Dai shaning hta Hugawng-Majibum, Dapdung (6) ginra na ramma ni law law mung, jawng sa lung shajang ma ai. Hpa majaw nga yang, dai ten Ledo lam mayan Dap (6) ginra mahkra hpyen masa n simsa nga ai. Dai aten na 4th. Battalion (Dapdung), 3 Column Commander gaw Duwa Mashaw Zau Nan rai nga sai.
Hka Garan Yang e wu wu di di rai nna 1966 ning lanam ten ting grai pyaw ai hku tawt lai wa lu sai. December shata du wa yang, jawngma ni hte sara ni, mare na ramma ni Hkrismat a matu yungwi mahkawn, hkrang shala amyu myu shaman shakyang let n rau n htau rai kyin bu nga ai December lani mi na jan du wa ten hta Myitkyina kaw na lung wa ai Myen Hpyen Hpung kaba langai gaw, Kawa Pang mare e du nga ai pyi lahkawng ya rai sai shiga na lu ai. Kawa Pang ngu ai gaw, Hka Garan Yang kaw nna deng (9) sha tsan ai shara rai nga ai. Ya prat na zawn, telephone n nga, talkie walkie n nga, wireless n nga ai re majaw, hpyen ni ani sha du nga tim shiga na lu na yak nga ai.
Dai Myen ni gaw, India de na Hkang Naga Rawt Malan Hpyen Hpung ni shawng nnan lang ngu na Hugawng pa hte Hkamung Shagawng hpe lai di nhtawm, Miwa mung de rawt sa wa ai hpe hkan hkrau shachyut ai ni rai nga ma ai. Hka Garan Yang bu ni chyawm gaw, Hkang Naga mi du pru sa wa ai mung n dum n chye rai nga ma ai. Myen ni chyawm gaw, ntsa na aming hte maren, hkan hkrau lung wa ai raitim, gaja wa hkrum katut gasat na n gwi ai majaw, Kawa Pang e lahkawng ya gan hkring nga kau ai laman, Hka Garan Yang bu ni shiga na chye rau, hprawng lawt rau mat ai lam rai nga sai.
Myen Kazut Mat Ai Hka Garan Yang:— Kawa Pang mare e Myen du nga sai shiga na ai hte rau, hkying hkum mi laman Hka Garan Yang bu ni yawng nam de rut hprawng bra mat sai. Sumtsan na sa lung ai jawngma ni yawng tinang nang a buga de nsin nmun e hprawng bra mat sai. Hugawng maga na Jawngma ni mung, Daru Mahka Hkawng hpe lai di nhtawm, Daru Bum hpe shingkawt nna Hugawng-Majibum-Tingkawk tinang nang a dum nta de hprawng bra mat sai. Hka Garan Yang bu ni gaw, malawng maga Loilam bum a sinpraw maga, Hpalap Kawng, Hkachyang Yang, Wa Kahtam Kawng, Maga Kawng mying ai hprawng camp dabang ni de makoi rawng mat nna, kau mi gaw, Hka Garan Yang a sinna maga Jun hka krung de makoi rawng mat masai.
Myen ni chyawm gaw, lahkawng ya a hpang she Hka Garan Yang de du shang wa mara ai. Shanhte tam ai Hkang Naga Hpyen Luksuk ni chyawm gaw, jau jau lai mat wa rau nna, Punlumbum (Mali hka kau) maga de pyi du rau mat masai. Hka Garan Yang mare gaw, ga lasa htuk manu ai mare htinghput kaja, lam ningmaw shagyit kaja rai nga ai majaw, Myen ni dap jung nna nga mat masai. Grupyin mare masha ni hpe hkan tam abram nna kahkyin la masai. N hkan nang wa jang mung nat na, sat na nga nna sharim shama ai. Mare masha ni makoi da ai nam na "Secret camp" ni hkan ahkrawk nhtawm, manu dan ai sutgan ja rai ni yawng mya la ma ai. Loilam bum tingpa htat dik ai maling kata e makoi bang tawn ai Langnaw Uma Tu a shi hkam bau la 40 jan hpe mung adup agrawp nna krung de taleng shachyai kau ya masai. {Lai wa sai masum ning daram hta n nga mat ai Maija Yang Mungshawa Tsi Rung na Du Kaba Langnaw Dau Gyung gaw, dai ten asak 12 ning daram sha naw re ai Hka Garan Yang bu ma kaji naw rai nga ai.}
Matut nna Hka Gara Yang Post na Myen ni gaw, mungshawa hpe kaduk shatai nhtawm, shanhte a tsip shangang let, lam magup hku zingri sha bang wa masai. Dik nna Hka Garan Yang na Hpung Up Sara Rev. Bawk Mai hpe du hkra htawng rim rawng ai madang du mat wa sai. (Ya ten Rev. Bawk Mai Myitkyina-shatapru e nga ai) Hka Garan Yang hte grupyin mungshawa ni gaw, shani shana n sim n sa, shaning shi ban (Decade) mali jan ting Myen hpyen ni a mayam tai, sat mayu ai ten hta sat, nat mayu ai ten hta nat, kam ai hku shangun sha; num ma roi rip, porter rim shatsang nna nga lai wa masai. Asak sum mat ai mare masha ni ram ram law sai. Num ma roi rip hkrum ai mung hti n dang sai.
Kahpu n dang yang karat sat; nlung hta n dai, langa hta ze, nga ai ga malai hpa, Shanglawt hpe hpa n lu di jang, mare masha hpe zingri nna nga lai wa ai gaw, 1966 ning December shata kaw nna, 2012 ning May shata (10) ya jahpawt, 4:45 a.m ten du hkra rai nga sai rai. Ya kaw nna gaw Hka Garan Yang e Myen ngu ai minla pyi hkum ganip manu ga; Myu tsaw share shagan ni matut nna makawp maga da ya mi. Mungshawa ni yawng mung jawm madi shadaw let, jawm makawp maga la saga law.
Hka Garan Yang na Hka Lam La


text:
Wunpawng Mungdang Shanglawt Asuya Up Hkang Ginra, KIA Dap Nawng Dap Dung (252) ni a ginra rai nga ai Gidon Post de myen hpyen asuya ni kawn n gun kaba hte laja lana htu gasat taw nga ai gaw shata mi jan na wa sai lam hpe na chye lu ai. Myen tai hpyen…
Wunpawng Mungdan Shanglawt Asuya kata Ningbaw Ningla daw hta magam gun nnan ni hpe bai shatsam lai wa sai lam shiga na chyle lu ai. Magam bungli nnan ni hta bai shatsam hkrum ai Ningbaw Ningla ni gaw- Ningbaw Kaba Slg. Lanyaw Zawng Hra: Wunpawng…
Anhte Wunpawng Myusha ni a Jiwoi Jiwa ni gaw shan hpyi laika ju sha kau timung nachying magrau grang ai ni rai nna, shumashi shumasha ni a matu mungdan gawgap da ya wa masai. Htawm e, anhte a mungdan hpe tai hpyen wa kashun la kau ya ai majaw anhte…
Myenmung gaw shaning 1948 hta British a lata kaw na shanglawt lu wa saga ai. Raitimung sharaw a n-gup kaw na lawt lu sai ngu yang grau matse ai Myen hpyen asuya a lata de bai shang mat wa saga ai. Shing re ai majaw dai shaning jang Mon, Kayah, Pa-O m…
-Tinang a myu hpe tsawra Pawnba ai masha,Hpyen wa hte galoi mung jinghku nhku nga;-Tinang a amyu hpe hkrat sum shangun ai masha,Hpyen wa jaw ai hpa hpe raitim hkap la; -Tinang a myu hpe jahten sharun ai masha,Gumhpraw lu na nga jang gaya gahpa rai…
Goi… Wunpawng labau&n ungpa,&n tsawm dik la maka,Shinggyim ahkaw ahkang kata, Machyi hkrum sha sumhpa,Sat nat roi rip hkrum sha, Wunpawng mungkan chyam bra,Chyu pala wan tsi mya mya, Ka-ak Kahka Langda,Goi e kaning she wa, Myen hpyen sawa gasat gala…
America mungdan, Texas mungdaw Dallas, Arlington, Fort Worth (DFW) kaw shangu nga ai Wunpawng Myu Sha ni kawn (55) lang na Wunpawng Mungshawa Rawt Malan Ninghtoi Lamang hpe February (8) ya shani Fort Worth kaw awng dang ai hte galaw lai wa sai lam sh…
Tsawra hkungga ai Du Kaba hpang de, Ndai laika hte hkrum shaga dat lu nngai. Du Kaba ngwi pyaw hkam kaja let myit mang hkawm sa, galaw sa wa ai lam ni yawng awng dang lu u ga ngu akyu hpyi garum ya nngai. Du Kaba hte Magam gun ni yawng hpe Am…
Hkawp Hkungga ai Myusha ningbaw ningla ni hte, Pat Jasan magam gun nga ai ningbaw ni hpang de, Jinghpaw mung kata Pat Jasan Magam bungli hpe galaw hpang wa ai kaw na daini du hkra Awng dang ai lam law law lu la Sai hpe mu mada ai majaw Myusha ni ya…
Ngai Agyi Lasang La re. Asak (59) rai ni ai. Nye gainu jan gaw Ndau Kaw re. Kasha (7) lu ga ai. Shawng de Sammung e nga ga ai. Waingmaw Ginwang de bu htawt wa ai re. Sammung e, Myutsaw Shanglawt Army Hpyenla (10) ning jan galaw lai wa sai. Hkumdek…
Jinghpaw Wunpawng sha ni a Htunghking Manau Shadung hpe baren shingma ntsa e jung nna galaw ai lam gaw, labau n nga ai maka kumla rai nga ai. Baren ngu ai gaw Miwa ni a htunghking hta she nga ai. Jinghpaw Wunpawng sha ni hpe sinpraw maga na baren num…
Moi Shawng de grai a tsam rawng ai chyahkrai la sha masum nga ma ai da. Shan nau ni marai masum hta grai tsawm ai kanau numsha langai mi mung lu ma ai. Shan hte gaw dai tsawm ningli kanau num sha hpe grai tsaw ra ma ai da.Lani mi hta shan nau ni masu…


text:
Dai ni share shagan masat ninghtoi lamang hpe American Mungdan Pennsylvania State kaw e ngwi pyaw awng dang ai hte galaw la lu sai lam chye lu ai.Lamang tingnyang up hpe Shy.Ja Seng Mai woi awn nna,KNO-USA, Amu madu Slg. Nsang Gum San kawn,KIO mungga hte laksan mung ga hku nna n-gun jaw ga tsun lai wa sai.Slg.Gun Awng hku n-na,hpawnghpaw hte hkumtsup akyu hpyi shaman ya sai hku re. Shd.Nka Zau Tawng kawn,Myusha dawng hkawn ,Myu sha share shagan ni hpe hkung ga jaw ai lamang hte myu sha mahkawn ni hpe woi awn lit la rai ,awng dang ai hku galaw ngut kre la lu sai lam chye lu ai. Shd.Seng Awng shadu jaw ai hkau soi(noodle) jawm lu jawm sha let,hpawng hpe hpung dim dat sai lam chye lu ai.
Laksan Daw (2) Lamang hku nna:
Myusha hte seng ai bawngban zuphpawng mung matut nna galaw jahkrup la lu sai lam chye lu ai.
"America kachin fellowship"ngu ai kazawn mazum hpung hpe jawm hpaw ninghtan ai madang du hkra awng dang sai lam chye lu ai.
N-dai ( A.K.F )kanawn mazum hpung gaw matut n-na,myu sha shawnglam hta matut manoi hkrumzup hpawng ni myu sha masat n-htoi lamang ni galaw sa wa na hpe jawm myit hkrum tawn da sai lam cye lu ga ai,
By:USA Kachin fellowship a shiga hku nna chye lu ga ai


text:
Dusat dumyeng malen pyen u ni a zuphpawng kaw Salang Prangtai, Salang Pyilan, Salang Lagang ni tsun ai ningmu ni hpe n hkan na dep dat ai hpu nau ni a matu kadun mi ka shaleng dat ai.
PYILAN:- Anhte gaw kaji htum ai u amyu raitim Karai Kasang a chyeju majaw n-gun ja htum ai singkaw tu ga ai. Mungkan ting pyen hkawm lu ai hta n-ga, panglai nammukdara ni hpe pyen lai hkawm na matu lit n li dum ga ai. Dai hta n-ga, hkum kaji ai majaw kade shim ai masha ni a zuphpawng kaw hkan shang dung timung, n mu dat ma ai. Ga shadawn:- 29-31 July 2013 laman Thai-Myenmung jarit shara mi kaw galaw ai United Nationalities Federal Council (UNFC) zuphpawng kaw mung npawt ndung hkren sa lawm wa saga ai raitim shing ran sha pyi n hkan mu dat ma ai. Dai zuphpawng kaw Myenmung ting na rawt malan hpung kasa ni, mungmasa hpung shagu na kasa ni, amyu shayi hpung kasa ni, ramma hpung kasa ni kaw na sa shang lawm tang madun ma ai hte maren, Wunpawng Myusha ni a gawng malai hku nna, Rev. Dr. Maran Ja Gun gaw Myenmung ting a matu grai manu rawng ai ningmu ni tang madun wa sai.Sara Kaba a sumtang hta, Myenmung a mungmasa lam, sut masa lam, hpyen masa lam, nga sat nga sa lam zawn re ai hkum sumhpa hte seng nna, lai wa sai ten na lam, dai ni na lam ni hpe kade mung n shanang ai ading rai maram masam dan let Myen asuya gaw bum nga masha ni a ntsa kade magyi magaw ai myit jasat lang wa sai lam shadan shadawng dan ai. Matut nna du na ra ai ten ni hta Myenmung na myusha bawsang ni yawng gaw rap rap ra ra kahkyin gumdin wa nga ai UNFC kaw hkum shagu hta lit nga ai hte maren tinang tsap nga ai shara kaw na dang di dang dep ai atsam hte shang lawm na matu hpaji jaw wa ai. Dai hta n-ga, na chying ahkyak ai ningmu ni hpe shadan shadawng nhtawm manu grai kaba ai ningmu ni mung jaw wa sai. Shing rai Sara Kaba a sumtang gaw madat la nna hkan shadik shatup la ging ai ningmu nan rai sai, nga nna dai zuphpawng kaw na hkam la wa masai. Dai zawn rai hkam la ai ningmu hta shadik shatup sa ai gaw Myenmung simsa lam lu wa na matu npawt nhpang rai na re, nga nna tsun ai hpe mung jawm na wa saga ai.
LAGANG:- Dai ni na Myen asuya a policy gaw shawng de na hte n bung sai. Bum nga masha ni lu ging ai ahkaw ahkang lu wa na hte seng nna constitution kaw ka bang na matu hkyen wa masai. Grau nna mungmasha ni ra sharawng nga ai democracy hte federal ahkaw ahkang jaw na matu Pinlung myit hkrum zuphpawng hta grau kaba ai zuphpawng hpe Nepyidaw kaw galaw ya na matu mung tsun nga masai. Nga shara htingra n lu ai mungmasha ni hpe mung lajang ya wa nga masai lam na chye lu ai. Dai majaw maigan masha chyasam ni pyi Myen asuya a policy hpe kam let ja gumhpraw arang kaba ni shaw nna Myenmung kaw bungli kaba ni sa galaw hpang wa nga masai. Shing rai galai shai wa ai masa hta hkan nna Wunpawng Myusha ni mung ningmu hkan dep let ta tut kaw mung madang hkan dep ra sai ngu mu ai.
PRANGTAI:- Salang nan tsun mat wa ai ningmu ni hpe ntsa lam hku yu dat yang yawng gaw hkrak sha nan rai nga sai. Raitimung ningmu nkau a ntsa sung sung myit yu ra na re. 1963 ning na Myen asuya a shim dik chyinghka la zuphpawng kaw daw dan ai mungmasa ladat gaw:-
1. Mungdan kata na lu su ai ni hte hpaji rawng ai masha ni hpe mungdan kata kaw na pru mat wa hkra ladat shaw na.
2. Naw ngam nga ai lu su masha ni hte hpaji chye ai ni gaw asuya hpe madi shadaw ai ni rai ra na.
3. Mungdan ting matsan mat hkra galaw na.
4. Bum nga masha ni a laili laika hte htunghking hpe shaprai kau ya na.
5. Htunghking hte sutsu lam gaw HKA (water) rai nna, rawt malan hpung ni gaw NGA (fish) ngu mayu ai re. HKA hkyet mat jang NGA ni si mat ma sana. Lachyum gaw mungmasha ni matsan dik htum jang bum nga masha ni hte rawtmalan hpung ni hpe shamyit kau lu ai rai sai.
6. Rawt malan hpung ni hte bumnga masha ni hpe shamyit kau lu ai hte hpyendap gaw mungmasha ni kaw na lata shalun dat ai asuya hpe shalat ya nna, dai asuya gaw mungdan hpe democracy hku woi awn sa ai asuya rai wa nna mungmasha ni yawng kaw na jawm madi shadaw la ai zawn maigan mungdan ni mung madi shadaw wa na. Dai shaloi Myenmung gaw mungkan kaw danhkung gumhkawng ai mungdan byin tai wa lu na, nga ai.
2. Naw ngam nga ai lu su masha ni hte hpaji chye ai ni gaw asuya hpe madi shadaw ai ni rai ra na.
3. Mungdan ting matsan mat hkra galaw na.
4. Bum nga masha ni a laili laika hte htunghking hpe shaprai kau ya na.
5. Htunghking hte sutsu lam gaw HKA (water) rai nna, rawt malan hpung ni gaw NGA (fish) ngu mayu ai re. HKA hkyet mat jang NGA ni si mat ma sana. Lachyum gaw mungmasha ni matsan dik htum jang bum nga masha ni hte rawtmalan hpung ni hpe shamyit kau lu ai rai sai.
6. Rawt malan hpung ni hte bumnga masha ni hpe shamyit kau lu ai hte hpyendap gaw mungmasha ni kaw na lata shalun dat ai asuya hpe shalat ya nna, dai asuya gaw mungdan hpe democracy hku woi awn sa ai asuya rai wa nna mungmasha ni yawng kaw na jawm madi shadaw la ai zawn maigan mungdan ni mung madi shadaw wa na. Dai shaloi Myenmung gaw mungkan kaw danhkung gumhkawng ai mungdan byin tai wa lu na, nga ai.
Raitimung, ta tut kaw byin pru wa ai gaw, Myenmung gaw mungkan kaw matsan htum ai madang kaw du nga sai raitim, bum nga masha ni a laili laika htunghking hte rawtmalan hpung ni gaw dingyang naw grin nga ai hpe mu yang Myen asuya gaw zai ladat nnan galai ra manu ai. Mungdan gaw matsan htum ai madang kaw du nga sai majaw mungmasha ni lata sharawt dat ai asuya n shalat shapraw yang n mai sai majaw Tein Sein woi awn ai asuya hpe shalat shapraw dat manu ai. Maga mi de rawtmalan hpung ni hpe shamyit kau lu sai lachyum hku nna Border Guard Force (BGF) de shang shangun malu dat manu ai. Dai ladat ni yawng gaw rawtmalan hpung ni hpe yu tawt kau ai masing ni hkrai rai wa sai majaw myi kyaw ai magwi a nam ganaw ai hte bung wa manu ai.
Nga shara n lu ai ni hpe hting ra jaw wa magang sai lam ndau nga ai lachyum gaw, lawu ga hkan nta nlu nna hpyi sha hkawm ai ni hte htawng kaw na pru wa ai ni hpe anhte a buga de woi lung wa nna Wunpawng Myusha ni kaw na kashun zing la ai lamu ga ni hpe garan ya ai lam, buga na num sha ni hpe hkan roi rip tawn nna atik anang da ma shang ai zawn rai nna dai nta a madu shatai la ai zawn re ai hpe hting ra ni garan ya ai hku nna shatsawm tsun la ai ladat lang nga ma ai. Dai zawn re ai masing hte zing la ai yi sun hkau na hting ra ni yawng gaw sum mat ai nga na n re. Lani mi na ten hta Yehowa nan lajang ya na re majaw kam sham ai myit hte ja ja kyu hpyi nga ga.
Dai ni na ten hta bum nga masha ni hte rawtmalan hpung ni gaw prat hta hkan nna rawt jat dum hprang wa ai ni rai nna, hpa lam hta mung kahpring kahpran shamu shamawt wa ai aten mung rai nga sai. Shing rai lai wa sai ten ni hta Myen asuya gaw bum nga masha ni hte rawtmalan hpung ni ra sharawng ai ga si ga ngau hkaw mi pyi n lang ai, shamyit kau na matu jahkrit wa ai hkrai rai wa masai. Dai zawn re ai ladat hte awngdang ai lam n lu wa ai majaw dai ni na ten hta bum nga masha ni hte rawtmalan hpung ni ra sharawng ai ga si ga ngau ni galai lang nhtawm ladat nnan lang wa nga masai hpe asan sha jawm mu nga ga ai. Myen asuya ni ding yang tsun wa ai gaw, "Taing yin ta dwi ha tik yu ta ja de" nga nna manya shachyoi wa masai. Anhte gaw dai zawn rai yu roi nna manya shachyoi ai hpe hkam la nna, gram la lu ai atsam rawng ai ni rai nna, dai ni na ten hta gaw dum hprang wa ai ni rai nga saga ai.
Myen asuya gaw magyi magaw maza mala re ai myit hte simsa lam woi bawng nga dingsa gaw awngdang wa na n re. Dai ni na ten hta President Thein Sein gaw Myenmung simsa sai majaw maigan kaw na sahti ni arang kaba sa bang na matu marawn magang, rawtmalan hpung ni hpe jawm gasat garum na matu marawn nga ai lachyum rai nga ai hpe asan sha mu ya nga masai. Raitimung, la ma hpraw san ai myit jasat hte simsa lam matut mahkai wa ai rai yang, aten kadun laman Myenmung gaw ngwi pyaw simsa wa lu na re.
Ya hte galaw lai wa ai UNFC zuphpawng kaw sa du lawm ai mungdan ting na kasa ni yawng gaw 2008 ning na Myen asuya a constitution hpe ahkum ara jawm ninghkap kau nna mungdan hte htaphtuk ai Federal Constitution nnan bai jahtuk ka shalat la na matu myit hkrum masai. Myen asuya gaw UNFC kaw rawt malan hpung 11 lawm ai hta na hpung 10 gaw simsa lam hkap la masai nga nna mungkan kaw hkan ndau nga timung, law malawng hpyen man kaw naw kasat nga ai zawn mungmasa lam yan hta mung ta tut gasat sa wa nga ai hpe mu lu ai. Atsawm dinglik shingdaw maram yu yang, KIO ningbaw ningla ni lahkam sa wa nga ai mungmasa, hpyen masa lahkam shagu kaw sung sung myit sumru yu nna lahkam sa wa nga ma ai ngu maram ai.
Mungdan ting a mabyin masa hpe maram yu yang, majan gaw matut nna laja lana byin wa na masa nga ai. Myen asuya gaw mungdan a sinna maga de majan byin wa na hpe tsang ai majaw tau nna jahkrit tawn ai nga yang, ya gaw dai maga de na ni hkrit jin wa manu ai. Shanhte a kanu kawa, kashu kasha, kahpu kanau, makyin jinghku ni wunawng uwa hpe katsing hprap hprap sumpum tawn nna nat sat katut ai hpe mu ma yang, shanhte a hkrit ai myit gaw nhtang hku she rai mat manu ai. Shing rai Myenmung a masa gaw kadai n ra sharawng timung yen n lu, hpang jahtum majan kaba hte ginchyum dat nhtawm lu wa ai mahtai gaw, prat chyanat rai n lu yu ai ngwi pyaw simsa ai namchyim hpe myusha ni yawng jawm hkam sha lu na re ngu kam let shakut sa wa ga law.
Puk Dun
By JPKS


text:
Makam masham Hpung shiga
Hkap tau la ga ai
Monday, March 12, 2007
KTC Myitkyina Kachin
Jinghpaw Wunpawng chyum kawlik kaw e hpa ji hpungjat sa sharin ya nga ai maigan sara kaba ni a sumla hkrung re..Yu chyai ga.
KTC myitkyina Kachinland
http://www.youtube.com/watch?v=QmBo39sWNq8
salum nam pan
http://www.youtube.com/watch?v=7MaTpIX6Dq4
Thursday, January 18, 2007
KBCF zuphpawng galaw
KBCF ningbaw kaw nna 2005-2007 Mugun ladaw htum mat sai lam ndau shabra dat sai.
Ya dai ni kaw nna 2007-2008 (2) ning a matu Mugun nnan ni hpe lata san mat wa na re lam shana sai.Sara Rev:Pausa Gam Hpang kaw nna kyuhpyi ap nawng let ralata poi hpe galaw ngut kre la lu sai lam chye lu ai.
Bai nna Hpung a ning baw ni shana dat ai lam gaw,an hte gaw Church hku nna sa wa sai re majaw grau nna htap htuk manu masan sa wa lu na matu Malaysia Hkalup ginjaw (MBC)rau matut let Malaysia Kachin Baptist church(MKBC) hku nna Hkristu a mung dan gawde sawa na lam tara shang ndau shabra dat sai lam chye lu ai.
Thursday, January 4, 2007
Rev: Dr.Saboi Jum a Happy new year munga
Grau nna Tsan gang la ai Buga na sara Kaba Ni, Rev Dr.N gan Tang gun,Rev sara Lahpai Ja naw,Rev Sara Samsun,Bangkok na sara Rev: hpauyam Lat awng, USA de na Duwa Zinghang Tang gun Hte myitsu ni , sara Kaba Dr .Saboi jum ni yawng hpe an hte Malaysia Du hpung shawa ji nban yawng grai chye ju dum ga ai law.
Sara Kaba ni yawng gaw Ngwi Pyaw ai Hkrismas hte Happy new year hte seng ai mung ga ni hpe grai n gun lu hkra hkaw tsun dan lai mat wa sai.
Yesu a mungdan rawt galu gaba wa na hta, myu sha ,Thung hking masa hpe daw sha shatai ai hku rai yang Maikaja ai shaman chye ju lu na lam matsing hpa hkaw tsun dan sai.
*Ishare ela myu sha ni hpe Karai kasang shalawt la ai zawn lawt lu na matu gaw Chyum laika hta rawng ai Tsaw ra myit langai sha hte myit hkrum yang awng dang na re lam hkaw tsun dan sai.
*Maigan du Wunpawng myu sha ni mung Maigan mung dan e prat tup nga nan mat ai hku nre sha Madu bu ga de mung lu ang ai aten hte hpaji ni hpe wa ap nawng daw jau ra ai lam hkaw tsun sai.
*Bai nna ya na zawn du sa ai lam gaw Buga de na chyum jawng Zinlum Hpung ni hpe maigan du WP myusha ni madi shadaw la marit ngu ai lam ni re.<


text:
skip to main |
skip to sidebar
JINGHPAW MUNG MAJAN SHIGA VI
Ya hkyak hkyak shang wa ai shiga re,
Dai ni na majan hta Myen de na (16) si nna hkala ai (150) rai sai. Hkala ai nau law wa ai majaw Manmaw, N Mawk tsi rung hkan tsi sara wun ni ningran wa ai majaw Myitkyina de na Tsi sara wun (30) jan hpe Manmaw de hkyak hkyak shaga la ngai sai lam. Bruhamu Aung Thu si na daram hkala na htingnut mat wa sai lam, ya yang myen hpyen la ni mung dumbru dumbra rai hprawng ai ni lawm wa sai lam shana wa ai KIO hpung ni n hkring n sa ninghkap gasat nga ma ai lam na lu ai. KIO hpung ni hkring sa la na a ten pi nlu, shat sha la na aten pi nlu ai majaw Gala Shapre magra sha na gasat nga ai lam na chye lu ai.
KIO, a masat yan (4) jawng yu hpyen jawng yu jawng ma Awng Ja hpe Ningtawn Katsi Shagrau na masat hkrum sai lam, Shi gaw shara mi kyaw sha myen hpyen la (30) jan hpe shi chyu gap kau ai nga na lu ai. Ya na KIO hpyen la ni a magrau grang marai rawng ai lam hpe Du kaba ni mung mau nga ma ai lam. Atsam marai grai rawng ai Myu Tsaw Hpyen La ni chyu re lam chye lu ai.
Gum Sen hpe gaw tat kau ai nre sha myen ni a motor si ni nau hkrat ai majaw motor si lawt ai shara de htawt nna matut gasat taw nga dingyang re lam matut shana wa ai.
Mani hkan KIO de na marai (4) si ai ngu hta, dai ni mang bai hkan hta ai shaloi langai mi naw hkrung taw ai hpe sa mu hkye la ai lam shana wa ai. Ya nnan lung wa ai KIO hpyen ma ni a magrau grang ningtawn ai lam hpe mung grai mu lu wa ai lam tsun shiga jaw wa ai.


text:
时间:2016-06-24 16:09:44 来源:德宏团结报
Ka ai: Myi-tung Htang Lat
Anhte Wunpong myu sha ni go, tinang amyu a labau lara hte htunghking ningli ni hpe, prat hte prat lak hte lak "Dumlong na dumhkang hti" nga n-gup aga hku tsun hkai matut hkrat wa nga ga ai sha nrai, hkrang maka hku nan hkan galo shatup shangang shakang sa wa nna, htunghking masa ni hpe ahkyak grai la ai myu rai ga ai. Rai tim daini anhte madu a htunghking hte labau nkau ni hpe si mani hkan sok sagon yu maram wa ai shaloi, nga pra hkrunlam a majo kun? Shingra tara a majo kun? ginra hte ginra, buga hte buga tsun hkai shamying n bung ai, galo maka n rum ai lam go nga chyalu rai na saga ai.
Ndai laika hta anhte Wunpong sha ni a htunghking ningli ni hpe"Nbung npre ai shing nrai jo ai n jo ai"ngu tsun dinglun mayu ai n re. Tsun shadan mayu ai lam go, ya yang anhte Wunpong myu sha ni shanu nga ai buga shara nkau hkan "Htunghking" re nga jinghpai nna, grai jom shagrau oh-lo nga ai n htuk n gaja ai lailen nkau hpe, gram sharai kau ga! Lai nan lai kau ga! Ngu so ndau dat mayu nngai re!
Gara hte hpe wa n htuk n gaja ai lailen ngu mayu a ta nga yang:
1. Poi lamang hpe"Tsa poi" shatai ai lailen. Buga shara nkau hta, nta dingshon poi, numwon numla poi, si poi re poi lamang ma hkra hta ladu shalai ai "Tsa poi" hpo ai lailen galo nga ga ai. Lama poi mi zau yang, atsong atsa ni shong malum shajin ton ra ai go anhte myu ni a labau htunghking sha nrai, kaga myu ni mung "Tsa n lom ai poi go poi n byin ai" nga ai ga malai tsun ma ai hte maren, atsong atsa hpe poi lamang shagu lusha madung go dat ra chyalu rai sai. Raiyang ya prat go rujap tsa hte byiya tsa hpe shadon sharam n nga ai, asi asat "Sha-ing ton, bum ton" nna "Poi jahkik "shingjong ai lailen shara nkau hkan grai na-du mat sai lam hpe mu lu ai. Buga ginra poi lamang shara lo lo hta hkan hkom sagon maram wa yu yang, buga shara mi na hkungran poi hta, so shaga ton ai manam hkying jan du ai, poi madu ni hkyem shajin ton ai atsong atsa go: Rujap kyin 150, byi-ya gyen 30, malum tsa yam 4, namsi ntsin gyen 25 re hpe chye lu ai. Poi shani mu gun salang zungli hpajau ni htap htuk ai hku woi dolu dosha ma ai hta n-ga, tsa ni mung htam lahtau rai nga ai. Dai poi hpe gabu kara ngui ngui pyo pyo ai hku shabyin shatai lu ma ai hta n-ga masha dai daram lo ai poi hta, awu awa nga tsa ga ga ai masha n nga ai, ndai hku rai yang grai htaphtuk nga ai ngu tsun lu ai. Bai lani mi buga shara mi na hkungran poi ko bai du yu yang, manam do shat saboi 100 rai yang, rujap tsa kyin 400, byiya tsa gyen 160, malum tsa yam 8, namsi ntsin gyen 60 hkyem shajin ton ma ai , poi shani mu mada ai lam go, manam du mi du sa mi sa, zungli hpajau ni hte nta madu ni go byiya tsa rujap tsa ni hkap hpai nong, sumtsan manam mi rai rai madu gahtong ni mi rai rai, tsa pong nong nong gadong lu ai go gadong lu, wa ai shaloi pong gaba hte hpyi ja gun ai go hpyi ja gun, poi she no hpang wa yang masha nkau go anyi anga awu awa apup asi ga-li ga-lo, hkyet mi arung nan rai nga ai, shat sha saboi hta mung tsa chyaru hpe shadon shadang n nga ai hpai bum sha-ing ton ai hku nan rai nga ma ai. Poi wai ai hpang tsa na apa sanga jong ai masha hte dauli daula bum jong ai tsa pong ni hpe mu yang, masin yu machyi akro yu galau na chyu re. Kaga buga hta gade she htap htuk nna lu sha ai tsa hpe nang a buga hta dai daram nhtap nhtuk ai hku lu sha ai hpe gara hku myit la nni? Lu lom ai wa go arong mala ai rai na re, nlu nlom ai wa go hkoi shap nna tsa poi shabyin ai. Rai yang tsa lu tsa sha nna awu awa apup apap rai yang, dai pyo poi hpe jahten sharun ya ai hte dai dinghku na ja gumhpro lahpot ai sha nrai, tsa hte masha hkum gade jahten ya nga ai lam hpe myit jasat nga ai ni yong chye chyalu re, kaga myu ni yu nna mung "Dai amyu ni" nga hkyet rung nga ma ai. Dai re majo anhte myu sha ni nga shanu nga ai gara buga mi rai rai, poi lamang ni hpe "Tsa poi" n shatai saga! N gaja ai ronlai ni hpe lau lau lai kau ga!
2. Poi lamang ni hta masat masa n nga ai "Lit gatsing" gun sharuk ai lailen. Moi prat kon na htunghking nga ai hte maren, anhte myu sha ni go gahpu gawa gaji gawoi ni hpe hkungga ai, mayu zinnu ni hpe hkungga ai, du magam hte salang ni re hpe hkungga ai shaloi udi nbo nnyeng magyep tsahku lit marun bon gun nna gun jo gun ya shaging shadan hkat ai re. Mabyin masa hta hkan nna mayu ni da-ma ni hpe gun ya ai mayu lit, da-ma ni mayu ni hpe gun ya ai da-ma lit, hpunau shada gun ai hpunau lit, shawa ni hpe gun jo ai shawa lit re ni hpe madung shatai nna "Lit chyahkut" shing nrai "Lit gatsing" re ngu shada mahku mara lam madun hkat ai rai nga ai. Raitim moi go nmai nhkai ni hte lashing chyinghteng re ni she, lit bon gun nna shada da ngaudi ngaudo, hkungga masat shatup shatsup hkat ai lam re nga myit-su ni hkai tsun ma ai. Ya daini prat ningnan hta, anhte Wunpong myu sha ni mung sutsu nga mai wa saga ai majo go rai na sai, buga shara nkau hta poi lamang mi galo yang lit gun ai masat masa n nga mat sai. Da-mi da-ma lo ai ni nbo shat lit gun sharuk jan jong mat mat re hpe no yu lahpot dum nga yang, anga wuya ni mung lit gatsing gun ai mayu lit, da-ma lit, hpunau lit, shawa lit ngu masat masa n nga ai, gun hkrai gun sharuk nna poi madu ni a kumhpa mi sha sa galai la ai zon, shada hkungga hkat ai lachyum hpe n shadan lu mat sai. Grau nna ndau dat mayu ai go, yu maya jinghku lo malo ni lam lai let gat dut seng hkan manu popo pyepye hte hta bo gun ai lit go jinghku shada masu hkat chyai ai zon rai nga ai, jang n-gun mat saga! Jinghku aging ni pyi go lit gun nan gun ra ai rai jang, htung hte hkrak htaphtuk ai hku bon gun yang gadai yu tim yu htuk nga ai, n jan n lahpot mat na matu nbo shat lit chyahkut, gatsing gun ai da-ma shing nrai hpunau shada pyi go, lit gade gun na lam jom myithkrum la nna gun jo gun ya hkat yang grai akyu nga na re.!
3. Shana yup ze ze yup zang zang ai lailen. Anhte Jinghpo amyu ni, galoi prat kon hpang ai kun nhpa masat masa nga ai kun go n chye sai. Kaga myu ni hte shadon shabri yu yang shana jau yup n kam ai, yup ze ze ai masha grai lo nga ga ai. Gahtong buga nga ai ni mi rai rai, myu gat mare hkan nga ai ni mi rai rai, Jinghpo htinggo sha re ni masha manam nga tim n nga tim, shana yuptung lai hkra hkra n yup ai jahta gadum chyai nga nga re ten grai nga ai. Poi lamang mi nga jang grau go nhtoi le le n yup ai masha nkau mi manang wa pu nna yup galeng mat sai hpe pyi go ahprun sharot yupzang shazang ya rai chye nga ma ai. Shinggyim masha ni hkumhkrang hkamja lam hte sak galu lam hpe moi prat ten kon na jep maram dup sumru nga sai re majo, shana yup ze ze shalai yupshat n ding rai jang masha hkumhkrang hkamja lam grai wa-hkye hkra nga ai, yup ze ze ai aten na na rai wa jang hkumhkrang ana myu myu lot wa chye nga ai hta n-ga, masha asak mung gadun mat chye nga ai. Dai re majo tutnong jau yup jau rot ai kasi gaja sharin la ga! Yup ze ze yup zang zang ai ron lai hpe galai kau ga!
Chyurum ai Jinghpo Wunpong amyu nu wa myit su ji nban yong hte hpe, lahta e tsun ndau ai lailen ni sha nrai, tinang myu hta no ra rong gongkya nga ai nhtuk nkaja ai lailen lo malo hpe, buga Wunpong htunghking sharot hpung ni, asuya rung hkan dugyi salang tai nga ai hte buga ginra na myit su salang ni yong go myi tu myi yu n re sha, myithkrum mangrum nna jom shadum shahprang, jom gram galai sa wa ga ngu aja awa so ndau dat nngai lo!


text:
1994 November 25 ya shani hkrum zup masat (Shata Pru)
Srm:Nding Tawng Ra, Ma Ma Crider, Rev: Dr: Crider, Sr. Npawt Brang Mai(PutaO)
“Ma Ma Crider A Labau Sumhting Hte Hpang Jahtum Na
Shadum Jahprang Ga”
Daini gaw, anhte a Chyeju madu tsaw ra hkungga ai Ma Ma Jean S. Crider
a hpang jahtum makoi mayang nhtoi rai nga mali ai. 16.2.2013, 10:00AM ten hta
shi a dum nta, Westmister Woods, Huntingdon kaw akyu hpyi hpawng galaw la
nna, makoi mayang sa wa na re lam chye lu ga ai hte maren, shiga na ai anhte
Wunpawng Jinghpaw ni mung, akyu hpyi myit dum nga ga ai re.
Sara Kaba Rev. Dr. Donald M.Crider gaw, 2009 January 28 e, shawng
wundoi mat wa sai. Ma Ma gaw, anhte Wunpawngsha ni majan tsin-yam kaba
hkrum nga ai ten, 2013 January 21, asak (86) ning e Madu Yesu woi la ai hte
wundoi mat wa sai re. Ma Ma gaw, kasha shadangsha 4 hte Jinghpaw kasha Labya
La Doi (Myenmung) hte rai yang marai (5), kashu marai (9), shumashi (4) ni hpe
ngam kau da wu ai.
Kawa George W. Supplee, Kanu Ruth Lamberton yan e, 1926 July 19 hta,
India Mungdan, Assam Mungdaw Kohima kaw shaprat dat ma ai. 1947 June 25
hta Sara kaba Donald M.Crider hte dinghku de sai. India, Woodstock International
Boarding jawng kaw na awng pru nhtawm, Chicago, Wheaton College kaw na
Yungwi Shingni Hpaji B.A Janmau hpe lu la ai. Dai majaw, Ma Ma a yungwi
nsen hte Radio kaw mahkawn mangwi ni mung shapoi lai wa sai; Radio Yungwi
Ninghkring mung rai nga ai.
Ma Ma yan Sara Kaba gaw, Myen Mungdan, Sam Mung, Kutkai de KBC
shingwang hta (13) ning tup sasana Magam bungli gun hpai lai wa sai re. Ya du
hkra, Kutkai Chyum Jawng gaw, Ma Ma Crider a Music hta dawn jan ningtawn ai
asi ni law law si nga ai nga nna, KBC mungkan hta marit maroi naw gumhkawng
nga ai re. Dai hta n-ga, Ma Ma a Music jawngma dingsa ni gaw, ya du hkra
ningtawn ai Music Sara kaja ni tai shajang nga ma ai.
1966 ning hta Myenmung e, Ne Win wa a policy hte maren, Maigan
Sasana ni hpe wa kau shangun ai shaloi, Ma Ma yan Sara Kaba yannuwa ni gaw,
Wunpawngsha ni hpe nja nhpra shakram kau da sai. 1994 November hta ahkaw
ahkang lu wa ai hte maren, shan a Sasana lagaw hkang hpe bai sa gawan kau da
ma ai gaw, anhte hte hkrum ai hpang jahtum rai mat masai law. Dai shaloi, Kutkai
e tsun kau da ai shan a gahkaw mi gaw, anhte hpe nachying shadum jahprang kau
da ai; manu dan gahkaw mi rai sai. Dai gaw, “Shaning 30 laman, ya nanhte shaga
ai Jinghpawga hpe an n chye na mat saga ai” nga ai re.
Daini anhte n dum shami hka yawng, Myen e mayu sha mat wa ai hpe,
anhte Sasana kanu kawa ni maroi nni masin nsi ya nga ma hka! Anhte Sasana
kashu kasha ni gaw, Kanu Kawa ni hte tsan gang yang tsan gang ai zawn, n dum
n dam rai nga let, mayam de gale mat wa magang sai hpe Sara Kaba yan Ma Ma
shadum kau da masai re. Jinghpaw ga jet jet n chye tsun mat saga ai. Dai majaw,
Anhte lam shagu kaw na lawt ra sai lam myit dum hprang shangun nga mali ai.
Myit dum hprang saga law! Anhte a Sasana kanu yan kawa rai nga ai
Chyeju Madu Sara Kaba yan Ma Ma chye na ai moi na anhte a ga majing,
Jinghpaw ga jet jet lu tsun shaga hkra shakut ai hte mung, mayam tai wa ai kaw
na lawt wa shajang saga ngu nna, ndai shiga hte Sasana kanu kawa ni hta hpang
jahtum wundoi mat wa sai; Ma Ma Jean S.Crider hpe marit shingran mu let,
Wunpawngsha ni yawng hpe garan gachyan dat ai rai.
Shanglawt Tsing
(16.2.2013, 6:00AM)


text:
Hkungga ai Myit Rum ni,
Forest Law Enforcement Governance and Trade (FLEGT) hpe EU hte galaw
na matu Myanmar Mungdan asuya kaw nna, Bilateral Treaty signed galaw
da sai hpe yawng chye na sai shadu ai.
Ndai kaw ahkyak ai ga si n kau myi hpe shaw dan mayu nngai.
Forest ... Kaja wa Trade galaw na matu kaja ai nam maling ni gara
shara kaw naw ngam ai kun?? Yawng chye na ai hku nga yang, Ethnic
Areas, especially in armed conflict area hta sha, kaja dik ai nam
maling ni ngam sai. Myen mung a 19% daram sha rai sai, nga tsun nga ma
ai.
Law Enforcement nga yang, existing law ni gaw, anhte buga na yu shun
hkau na ni hpe n sawn bang da ya ai.
Governance... Dai nam maling ni a hpe hpreng hparan na matu gaw, dai
buga madu ni hte seng ai, ngu mu mada ai rai tim, Law hku nna gaw, n
rai taw nga ai.
FLEGT kaw, hpang jahtum na "Trade" nga ai gasi gaw, ahkyak dik rai nga
ai. Forest products, grau nna Timber/mai lung hpe "Legal/ tara shang"
dut sha na matu rai nga ai. Tara shang dut sha yang, manu grau lu na
re ai majaw, grai kaja nga ai.
Raitim, "Legal" nga ai gasi hpe, existing framework kata kaw sha
dawdan na, nga ai majaw, Federal, Self Determination hte nhtan shai
ai. Myu sha laknak lang uhpung uhpawng ni dut sha ai hpe gaw "illegal"
nga tsun wa na rai nga ai.
Dai majaw, ngai na ningmu gaw, "FLEGT = Selling Forest Products
including Timber from Ethnic controlled area by Central Government in
the name of Legal Trading" sha re.Content ma kaja tim, woi galaw ai
process nau forceful galaw ai. Awareness hte consultation atsawm n
galaw ai sha, jawm myit hkrum na matu shagwi ai gaw, Census/Yuptung
jahpan na zawn sha rai nga ai. Indonesia kaw Preparation Period 7
years na ai. Myen mung kaw gaw, ya ju ya hkyeng woi galaw na matu
shakut shadut taw ai. Dai gaw Peace Process hpe mung hkra machyi
shangun na sha re.
FLEGT a lam hpe Myitkyina kaw 2 ya tup sanglang bawngban ngut sai lam
chye lu ai.
Ngai gaw, Yangon kaw 28-29th November 2014 shani galaw ai bawngban
hpawng kaw sa lawm nngai. Panel kaw nang shang dung nna, FLEGT galaw
na n galaw na hpe National Dialogue hta bawngban dawdan na matu, aja
awa tsun lai wa sai.
Asuya kaw nna gaw, CSO 20 hpe shang lawm na matu Nay Pyi Daw de
January shata hta shaga na re. Ya duhkra shanglawm na matu tsun da ai
16 organisations rai masai. Wunpawng ni gaw n lawm ai.
American ni mung, ganoi maren sha rai na re.
Dai majaw, majan n zim tim, anhte a buga hpe FLEGT mying hte, yawng
mayawng dut sha kau ya na tsang ai majaw, gara hku jawm makawp maga na
hpe myit yu wa saga ngu, saw shaga dat nngai.
Lawu na link ni kaw mai hti la nga ai.
http://www.mernmyanmar.org/
http://
http://www.mizzima.com/


text:
Miwa pyada ni garum hpyi ai majaw kani nanghpam dut shabra ai Miwa mung masha 3 hpe Wunpawng Mungdang Shanglawt Hpyendap Ba 6 hte ginra Pat Jasan Hpung PJS ni pawng nna September 10, bat Kru Ya shana rim kau sai re.Lahta Sam mung Pang Sai (Kyukoke), Nam Ba Tep kahtawng de du wa ai kani dut hpaga galaw ai Miwa hpawmi 2 hte la 1 hpe ya-ma (gumra tsi) kani tsi hkyep sen 2 hte kani hpraw kilo 1 hte hpawn lu rim ai hpe PJS ni Jinghpaw Shiga Dap KNG de tsun wa ai.
Dai ya-ma tsi hkyep 1 gaw, ya ten Miwa gumhpraw Yuan 25 (kyat 4,600) manu nga nna, kani hpraw kilo 1 a manu rai yang Miwa Yuan 43,000 daram (kyat sen 80) re nga rim ai ni tsun ai.
Rim la lu ai kani nanghpam hte masha 3 hpe September 11 Laban Ya shani hta Miwa pyada ni hpe ap ya sai lam KIA Dapba 6 salang ni tsun ai.
Ya na zawn Miwa gumsan mungdan pyada ni hte Lahta Sam mung KIA hpyendap ni, Pat Jasan Hpung ni pawng nna ya na zawn kani dut hpaga galaw ai ni hpe rim ai gaw ndai lang shawng n’nan re lam ginra masha ni tsun ai.
Popular
Latest
- KIO Ndau Shabra Laika, August 30 2010 (KNG TV) 31 Jan 2014
- 17 lang na Nhkum Hpunau ni a Manau Poi - 2010 (Ndau Laika) 7 Apr 2010
- 2008 'Jinghpaw Share Shagan' (Sawk Madun Laika) 25 Dec 2008
- 2010 Nov. 7 Myen Mung Ralata Poi Ntsa AKSYU A Ndau (Ndau Laika) 3 Nov 2010
- 2011 January 10 Shatapru Manau Poi gara hku galaw na da law? (ningmu) (Ningmu) 30 Dec 2010


text:
Tsaw ra hkungga ai myitrum manang ni hpang de daini na Ga Shagawp ningnan, “N Mai Na Re” hpe bai shagun dat sai oi. Shani shagu Shanglawt Tsing shakut shaja nga ai gaw, Myu hte Mungdan hpe tsaw ra nna, Shawng Lam de shata kaba Majan Ginra, kaduk kata kaw shani shana myitu myitsit hte kawsi hpanggara lam hkam sharang let, Awmdawm Shawnglawt lu hkra shakut shaja nga ai Hpyendu Hpyenma SHARE SHAGAN ni hpe hkungga tsaw ra majen ai majaw she shakut lu ai re yaw. Grai byin na n re, ngu mayu ai. Dai hte maren, n-gun jaw nga ai WP sha ni yawng mung, Shanglawt Tsing hte hkam sha ai lam maren sha, Nsen mung langai sha re majaw ngu, hkam la ai.Chyeju Dum Let,
JIC


text:
KIO Ginajaw Dat Kasa Hpung Ni, Myen Asuya Dat Kasa Hpung Ni Hte Hkrum
Bawngban Na Matu Myitkyina Muklum De Du
Written by KNET
May 27, 2013
2013 May (27) ya shani KIO Ginjaw
Hpaji Dap Lithkam Sara Kaba Sumlut Gam woi awn ai KIO Datkasa hpung ni gaw Myen
Asuya Dat Kasa Hpung ni hte Myitkyina Muklum kaw hkrum bawngban na matu Laiza
Muklum, Padang Gawnknu kaw jahpawt hkying (7:00)am aten hta kanu kawa hpung woi
sara ni kaw nna ahkyu hpyi shaman ya ai hpang hkying (8:00)am kaw nna Myitkyina
Muklum de Namsan Yang lam hku nna pru hkawm wa ai lam hpe chye lu ai.
Jahpawt hkying (9:30) am aten ram
hta Namsan Yang kaw sa tau ai PCG Salang, UN Salang hte Myen Asuya maga na
salang ni hte hkrum nna Myitkyina Muklum de rau matut hkawm sa wa ai lam hpe
chye lu ai.
Shani hkying (11:30)am aten ram
hta Awng Mae Tit mare kaw nna Myitkyina Muklum, Shatapru Manau wang du hkra
buga de na mung shawa masha (20,000) ram gaw mawdaw lam, la-pai la-hkra tsap
nna KIO dawnghkawn, amyu sha dawnghkawn hte KIO Datkasa hpung ni hpe kabu gara
hte hkap tau hkalum la ai lam hpe chye lu ai.
Myitkyina Manau wang hta shani
hkying (1:00)pm aten ram kaw du shang wa nna shani malu masha sha ngut ai hpang
hkying (1:30)pm aten ram hta KIO Dat Kasa Rung dingsa kaw PCG Salang ni hte MCC
na kanu kawa myitsu salang ni hte hkrum nna ahkyu hpyi shaman la ai lam hpe
chye lu ai.
KIO dat kasa hpung hte Myen Asuya
dat kasa hpung ni gaw 2013 May (28) ya shani kaw nna hkrum bangban na re lam
hpe chye lu ai


text:
SAN CHYE AI GA SAN NI
Sumtsaw Shada Hkrum Hkat Ai Hte Seng Nna Yehowa Sakse Ni Hta Tara Nga Ai Kun?
Sumtsaw shada hkrum hkat ai gaw pyaw hpa lam a matu sha kun? Shing n rai, dai hta grau ahkyak ai kun?
SAN CHYE AI GA SAN NI
Yehowa Sakse Ni A Uphkang Hpung Ngu Ai Gaw Hpa Rai A Ta?
Uphkang hpung gaw anhte uhpung a ningbaw ni re ai kun?
SAN CHYE AI GA SAN NI
Yehowa Sakse Ni Gaw Kaga Masha Ni Hpung Galai Shai Hkra N-gun Jaw Ai Kun?
Yehowa Sakse Ni gaw kaga masha ni hpung galai shang hkra hkaw tsun ai kun? Kaga masha ni hpung galai shang wa hkra atik anang n-gun jaw ai kun?
ZUPHPAWNG NI
Yehowa Sakse Ni A Hpung Zuphpawng Ni
Anhte gara kaw zuphpawng nna gara hku nawku ai lam hpe hti yu u.
Lami Lamang—Mungkan Ting
-
240
—Yehowa Sakse Ni nga ai mungdan ni
-
8,220,105
—Yehowa Sakse Ni
-
9,708,968
—Manu jahpu nla ai sha Chyum Laika sharin ya ai jahpan
-
19,862,783
—Yesu si ai hpe myit dum poi, ladu hkrung lamang hpe lung ai masha jahpan
-
118,016
—Hpung ni


text: Ninghtoi;- 2011, July. 20 ya shana maga hkying 6:30 pm ten, Hpakant lam Namtin mare makau, bum gadawng kaw, tai dap Hk.L.Y ( 298 ) hpyen hpung ni, tinang KIA hkring shakap tawn ai nkau mi hte shanhte shada shut nna, gap hkat ai majaw, marai (3) si sum nna, marai (7) hkala ai lam byin lai wa sai. Hkala ai kaw Lat Du (1), Gyi Jum (1), Gyi (1), Hpyen ma (4) re. Hkala ai ni hta na, Lat Gyi (1) hte Hpyen ma (2) hpe gaw nau n-sawng ai majaw, Kamaing Tsi Rung kaw tsi tsi hkam la shangun nna, ngam ai ni hpe Mogawng Tsi Rung de shalai ai lam shiga na lu ai.


text:
Masat (2) KIA uphkang ginra, Yuzana company ni galaw da ai mahkrai hpe mana de 15-6-011 ten Dap Dung (14) ni bawm kapaw kau ya ai hpe sa gawan na matu sa wa ai, Jahtu Zup
Hka La Ya (297) Dap Dung Up Lat Du Up Jum Tin Maung Soe (Yuzana company yu reng Du wa ) hte hpyen la marai (10) daram daina maga 16-6-011 hkying 3:00pm ten hta Masat (14) Dap Dung myu tsaw hpyen la ni kawn Sharaw Gan Hka mahkrai kaw Bawm kapaw kau sai.
Shanhte jawn sa wa ai 4W modaw mung yawng ayai mat nna, Jahtu Zaup Tat Yin Mu Lat Du Up Jum Tin Maung Soe (Yuzana company yu reng Du wa ) wa dai kaw kalang ta si sum mat sai na chye lu ga ai.


text:
2). Ya htu shaw nga ai company ni hpe Wunpawng Mungdan Shanglawt Asuya kaw tara shang ahkang hpyi ra na. Ahkang hpyi ai company ni kaw nna mayun gumhpro nsha ai sha, lamu ga, shing ra tara gawnhkang na hpe madung dat ai company ni hpe sha ahkang jaw na.
3). Rawt malan uhpung (UWSA, Pa-O) hte matut manoi gayau ahkya nga ai company ni hpe KIO asuya masing masa tsun dan nna gan jahkring kau na.
4). Jinghpaw Wunpawng mung chying sha ni a kan bau bungli, lu galaw ai madang hte galaw lu galaw sha sa wa na hpe garum mat wa na.
5). Wunpawng Mungdan Shanglawt Asuya a "Taxation" hpe atsawm sha regulate galaw nna, ahkun hkanse hkaw gayun ai lam yawm ai hte, mungdan gawgap lam hta n gun ja wa hkra masing galaw na.
Photo credit: Sr B Tu Ja


text:
Ngai Hu gawng myu sha lam hta ap nawng gun hpai lai wa ai ten na mahkrum madup nkau hpe tsun mayu ai,
2006 june
Malaysia Kualalumpur,
No.50 B,Jalan sultan ismail,Htap 3 gawk,ntsa na Sak kung ram ma ni a gamung nau ra hpe myit dum let ndai blog ka dat nngai law,an hte Myu baw sang ni yawng a hkum ara rai nna bawng ban laiwa yu sai ga baw ni nga ai hku re.
Kachinland
1. An hte Kachin Myusha ni mungdan lu wa ai shani official language aga lai ka gara mahtang lang na?
2. Ya ya nan buga (Gidai mungdan )de pung pung nga gap hkat wa yang an hte mai gan du Kachin ni gara masa hku nna shang lawm na,
3. Nang lama na Mungdan ning baw ningla tai wa yang, gara masa hku nna Myu hte mungdan a matu grau gaja hkra galaw na?
4. Myusha ni a matu madang dep ai sut masa byin tai wa lu hkra ,ya mai gan du Jinghpaw wunpawng myusha ni gara hku nna hkyen lajang shang lawm sa wa na?
5. Media bungli hpe n gun dat nna myu sha ni a lam hpe mung kan ting chye hkra shana shabra na lam ni.
ndai gasan gahtai hpe marai langai hpang langai ga tsun numshawn gamung sumdu jahta byin laiwa sai hku re,gabaw yawng hpe gaw ntsun sana hpang de aten masa hta hkan nna she bai ka sana re.
Shawng nnan na official language hte seng nna chyi myi tsun mayu ai hku re,
ngai hugawng hku nna gaw, an hte wunpawng myu sha ni a sali wunli,wunli wun gau rai nga ai amyu lakung 6 a (aga : language) hpe nhten nmat hkra hkang mazing sum hting da nhtawm,Yawng chye na ai common hte mungkan ting chye na ai aga laika hpe Kapyawn nna lang yang htap htuk manu ai lam tang shawn ai hku re.
Rawang ningbaw hpa awn rai nga ai sara Asyn (Sangdong syn) hku nna gaw jinghpaw laika hpe Official hku mai lang nga ai,rai tim an hte jing hpaw ni chyu madung re ngu ai masa hku nre sha, Hpu nau myit su ni yawng hte matut mahkai ,yawng a matu akyu rawng ai (aga ,laika) tai wa lu na matu yawng hpe sharin ya nna yawng a akyu rawng ai )aga laika) rai ra ai nga nna hpaji jaw ai hku re.
Lisu myu baw sang a datkasa ning baw hpa awn rai nga ai sara Adee Gwa hku nna tang shawn ai lam gaw: Dai ni mung kan ting chye na ai English ga,laika hpe No.1 Official language hku nna jai lang nhtawm N0.2nd hku nna jing hpaw Laika ga hpe jailang yang mai na re lam tsun sang lang dan lai wa sai hku re.
Shadang: sara Kamli( Maru tang Bau ) hku nna tsun ai lam gaw,Ya an hte malaysia mung dan hpe yu yu ga,Signboard langai ka ai shaloi,Malay hku,English hku,Miwa hku,lang ta ka da ai hpe mu lu nga ai,application form ka ai shaloi mung dai 3 kaw na tinang chye ai shara myi kaw kabang yang mai ai hpe mu lu ai.Madung gaw yawng hte matut mahkai mai ai aga laika rai jang gaw gaja sai ngu mu mada ai nga nna tsun sang lang dan lai wa sai hku re.
laga hpu nau myu baw sang ningbaw myit rum manang ni yawng mung Jinghpaw laika hte Enlish hpe gapyawn nna lang yang htap htuk manu ai lam myit hkrum tang madun lai wa sai lam myit dum let tang shana dat nngai law.


text:
Tsaw ra ai Chyurum Wunpawng Sha, Nung, Rawang, Lawngwaw, Lashi, Zaiwa, Lisu, Jinghpaw ni yawng hpang de n-gun jaw shatsam dat mayu ai.
Daini na ten gaw Annau ni kahkyin gumdin ai myit hkrum lam n-gun hte myen asuya a dip gamyet tawn ai kata kaw na lawt lu na matu ahkyak dik ai hpang jahtum ninggam kaba nan rai nga sai law. Annau ni shada da nangshoi nangsha nnga hkat ai sha Annau ni a Mungdaw (mungdan)(Kachin State) hpe Annau ni nan dawdan uphkang la lu hkra myit marai, hkumhkrang marai, hpaji marai, ma hkra hte atsam htum jawm shakut la ra ai aten nan rai nga saga ai.
Mungmasa myi jut hku yu yang myen asuya gaw gayin gaye chyat wa ai majaw hpang jahtum nsa hti si lashan wa ai shaloi lahpye lahkat wa ai dumsu hpa rai taw nga sai. Nshawp nkap ai myen asuya a maw lanyet mungmasa, hpyenmasa hpe awngdang lu na matu ta’tut woi awn taw nga ai Wunpawng Mungdan Shanglawt Asuya KIO/KIA a mungmasa, hpyenmasa lam yan hta n sen langai hte jawm ninghkap yang tengtup pandung shadaw de du lu na re.
Myen asuya gaw ndai ten hta mungmasa hte hpa nseng ai gap hkat jahkring hpe mungdan ting madang ting madang hku galaw mayu kyin taw nga ai re hpe mung Annau ni chye na tawn ra nga ai.
Bai nna langai mi gaw ya ten hta tsun garu taw nga ai YUPTUNG JAHPAN HTA lamang hta Annau ni a myit hkrum gahkyin gumdin ai lam myen asuya hpe lu hkra madun dan ra ai ten mung rai nga ai. Kachin ngu ai Annau ni gaw, Nung, Rawang, Lawngwaw, Lashi, Zaiwa, Lisu, Jinghpaw ni rai nga ga ai. Kachin State ngu ai gaw Annau ni a mungdaw (mungdan) re. Dai re majaw Kachin ngu ai kaw code nambat 101 hpe hkap la na rai jang gaw Annau ni laga code nambat hpra hpra nla ra sai. (shing nrai) Annau ni Nung, Rawang, Lawngwaw, Lashi, Zaiwa, Lisu, Jinghpaw ni code nambat hpra hpra la na hku rai jang gaw Kachin ngu ai code 101 hpe hpyet gabai kau ra na re. Tsun mayu ai lachyum gaw Kachin ngu ai Annau ni code nambat hpra hpra lu tawn jang gaw Kachin ngu ai laksan code 101 nra mat sai re hpe chye na ra na re.
Annau ni a Mungdaw Mungdan hpe Annau ni nan dawdan uphkang la lu ai awmdawm ahkaw ahkang lu la na matu grai myit hkrum kahkyin gumdin ra sai law. Ndai ten hta Annau ni n kahkyin gumdin lu jang gaw myen amyu ni a kata de lani hte lani lup mat wa chyalu sha re dum hprang ra sai.
Kaja wa nga yang Rawt Malan Wuhpung Wuhpawng ni hte mungmasa myit hkrum lam nlu shi ai ndai ten hta yuptung jahpan hta na lamang hpe ja ja naw ninghkap ra ai ten re hpe mung chye na shangun mayu ai.
Sau Nan Du


text:
Published on Monday, 01 April 2013 04:03
Hits: 2603
Laiza muklum Sinpraw Majoi manau shadung kaw lapu shalun da ai hte seng nna hpaji jaw lam madun la ai laika ni hpe mu hti ai, shingrai dai myitsu ni hpe tinang a amyu htunghking hpe tsawra ai majaw htap htuk manu ai lam byin na matu shawang myit kaba hte hpaji jaw ai ngu hkap la nna chyeju dum ai lam mung nga nga mali ai.
Shingrai dai hpe sang lang ai lam hku nna bai tang dan mayu ai lam nga ai. Sang lang ai nga tim dai hpaji jaw laika ni hpe ninghkap ai hku n re, hpaji jaw ai ni a ningmu hta a tsawm n myit yu, marai langai lahkawng myit dum ai hku ka da ai manau shadung maka re nga shadum mayu ai hpe chye na ai. Dai manau shadung gara hku ka wa ai, ngu ai hpe bai tang dan ai lam sha re. Manau shadung maka hpe e galai kau mayu yang shi aten ladaw hta hkan nna galai yang she htuk ai. Dai ni n jaw dum yang dai ni jang sa shaprai kau n mai ai. Myitsu n kau mi ginjaw de lung nna hpaji wa jaw ai lam law law rai sai. Shingrai ginjaw kaw na mung manau shadung hpe grau hkum tsup htap htuk ai hku bawsang hte ginra hku ka hkrat wa ai manau shadung maka ni hpe gahkyin nna ginra shagu hte bawsang shagu na manau shadung maka ni hpe mahkawng nhtawm katsi kamang hku ka jahtuk da lu na matu ngai hpe lit jaw da masai. Shingrai manau shadung bai ka ang wa ai shaloi dai ni hpe bai myit yu ra wa na re. Galai ang ai nga jang galai kau na hpa n yak ai. Ka tawn da sai manau shadung maka hpe gara ladat hku ka da sai ngu ai hpe tang dan mayu ai. Ndai manau shadung gaw Shanglawt Asuya a manau shadung re, raitimung shanhte ka ai manau shadung n re, ginjaw salang ni hta mung anhte shinggan de nga ai ni hta htunghking hte seng nna chye ai ni grai lawm ma ai. Raitimung Sinpraw Majoi htunghking htingnu dingshawn shang ai hkridip manau hta Wunpawng mungdan a shara shagu na manau joiwa yu sai joiwa ninghkring ni hpe manau garai ndu yang shata mi jau nna shaga gahkyin da n htawm dai ni e matsun ai hku ka da sai rai malu ai. Kaga grai chye ai ni mung naw nga shajang ai. Raitimung dai ni gaw manau madu tai yu ai ni manau poi lawm yu ai ni rai nna manau joiwa ai hpe ningpawt kaw nna ngut ai shani du hkra joiwa yu ai ni n lawm ai. Ndai manau shadung hpe jahtuk ai hta joiwa ninghkring Laja Hkan Naw manau (6) joiwa yu sai, joiwa Ngyem Gum Sau manau (9) joiwa yu sai, joiwa Nbau Yaw manau (4-5) joiwa yu sai, joiwa Npawt La manau (4) hta n yawm ai joiwa yu sai. Miwa mung na joiwa Akawn Brang Shawng manau (10) daram joiwa yu sai, joiwa Dingga Gawng manau (3-4) joiwa yu sai. Ndai ni hpe jahpawng da nna shanhte shada bawngban ai mahtai hte maren manau shadung kaw baren shalun ai rai malu ai. Joiwa ga hta lawu na hte maren rawng ai.
Published on Saturday, 06 October 2012 08:24
Hits: 2988
Jinghpaw Wunpawng sha ni a Htunghking Manau Shadung hpe baren shingma ntsa e jung nna galaw ai lam gaw, labau n nga ai maka kumla rai nga ai. Baren ngu ai gaw Miwa ni a htunghking hta she nga ai. Jinghpaw Wunpawng sha ni hpe sinpraw maga na baren numraw kaba gumtsawn sa nna agrawp mayu sha kau ai lamik kumla hpe shapraw ai kumla tai wa sai. Dai zawn htunghking manau shadung hpe baren numraw hta sharawt jung da ai mu yang, mungchying shawa yawng myit kaji garen yawn madai hkrum sha nga ga ai.
Baren lapu ngu ai hpe moi na jiwa ni gaw, ‘na’ ai hku sawn la ai. Yawn hkyen tsu lamang hta she lang ai. Dai lachyum n sagawn yu ai sha; chye chyang ai myitsu ni kaw n san yu ai sha, myi di chyip marai langai lahkawng a myit shadang nna galaw ai gaw, amyu sha ting hpe awu asin jashawn ai lam ang wa sai. Hpa n chye ai ni chyawm gaw, jaw ai she shadu kau na ma ai.Add a comment Read more...
Published on Saturday, 06 October 2012 08:15
Hits: 1169
1. Mungkan hta yawng a shawng e sinpraw ajan shawng mu mada ai Japan mungdan; dai mungdan de du nga ai Chyurum Jinghpaw Wunpawng sha ni; mai hkam kaja let, myit mang ai lam shagu awngdang lu myit ga; tut e myit dum kyu hpyi karum nga ga ai yaw....... htet dat ai..........!
2. Japan mungdan kaw na rai nhten! “Zet Let” ngu ai wa gaw, ngai Nhpan Ja Ra hpang de Online Comments ka dat ai hpe mu lu ai majaw mung, alak mi chyeju dum ai hte hpawn htang shana ai lam rai li ai law......kabu dik sai..........!
3. Chyurum Jinghpaw Wunpawng sha shagu gaw, gara mungdan kaw mi du nga ai rai tim malap kau n mai, tut e dum shai, kraw dung salum, makyit sumri ngang ngang kang kang gyit hkang let, myit hkrum ginjup shabawn ninghtan ai hta, n-gun atsam marai ningja, myit su myit gawp ai kumla hpe chyu sha sakse madun nga ga i?...... n-gun jaw ai.......! Add a comment Read more...
Published on Saturday, 06 October 2012 08:14
Hits: 1207
Anhte Chyurum Jinghpaw Wunpawng Amyu Sha ni a dan dawng dan hkung, laklai dik ai masat dingsat dazik gaw, Manau Shadung rai mali ai ngu yang, yawng hkap la na re, ngu kam ai. Ya ten Manau Shadung hpe mungkan mungdan shara shagu hkan e mu lu tim, langai hte langai gaw, bung hkat ra ai lam rai nga ai. Dazik masat kumla ngu ai gaw yawng maren sha bung pre hkat ra ai.
Anhte Myitkyina-Shatapru Manau Wang na Manau Shadung gaw, mungkan ting chyam bra nga ai Jinghpaw Wunpawng sha ni yawng a npawt gindai kasi kumla manau shadung nan rai nga mali ai. Buga ginra tsan gang hkat tim, uphkang ai mungdan asuya shai hkat nga tim, htunghking langai hta jawm gindun nga ai amyu sha ni rai ga ai majaw, manau shadung mung yawng maren sha rai ra nga ga ai.Add a comment Read more...


text:
2013 NUNG LUNGMI HTUNGHKING LADAW SHANAN
NDAI BLOG HPE HPA MAJAW NUNG LUNGMI LAIKA HTE N GALAW AI
Shawng ningnan, anhte ndai Nung Lungmi blog hpe hpa majaw Nung laika hte n ka ai lam hpe tsun sang lang dan na matu ndai laika ngau hpe ka shalat dat ai re lam tsun mayu ai. Hpa majaw nga yang, ndai blog hpe Jinghpaw laika hte n re ai sha, Nung laika hte ka na matu hpaji jaw la ai ni nga wa ai majaw re. Anhte ni hku nna mung hpa majaw Nung laika hte n dai blog hpe grai ka mayu ai raitim nka lu ai lam tsun sang lang dan na hku re.
Ndai blog hpe Nung laika hte n lu ka ai gaw, Nung laika nga ai rai-tim Nung Font n nga ai majaw re. Nung font ngu ai hta, Nung Unicode n nga ai majaw ngu yang grau jaw na re. Ya ngai hku nna, Unicode hte Font a lam hpe tsun sang lang dan na re. Ndai Font hte Unicode a lam tsun sang lang tawn ai hpe hti ngut jang gaw, ndai blog hpe hpa majaw Nung laika hte n ka lu ai lam a tsawm sha chye na lu na re hpe myit mada n ngai.
CHYAI HKU MAJOI MASAT SHADAW
Subscribe to: Posts (Atom)


text:
Myen Hpyen Dap Hte NLD Asuya A Kata Lam Htinggrum Shiga
Myen hpyen dap a Dap Awn Daju wa hku nna Awng San Kaw hpe tsun ai lam kata lam shiga shinggan de mawng pru wa nga ai. Min Aung Lhine "မင္းေအာင္လွိုင္" wa tsun ai gaw, "Nang mung na bungli nang galaw u, ngai mung nye bungli ngai galaw na, hpyen dap hte seng ai bunli hta nang hkum sa shuk, ngai mung na bungli hpe n'sa shuk ya ai" ngu nna Awng San Kaw hpe tsun ai lam na chye lu ai. Lai wa sai March shata hta Awng San Kaw hte Myen dap ningbaw Min Aung Lhine yen htinggrum hkrum shaga bawng ban ai ten hta myen hpyen dap a hpyi shawn ai lam hpe Awng San Kaw myit n'hkrum ai majaw ya na zawn Min Aunh Lhine wa Awng San Kaw hpe ndai ga tsun wa ai re lam na chye lu ai.
Dai majaw dai ni du hkra NLD Asuya gaw myen hpyen dap a galaw nga ai lam ni hpe dinglun ai lam, mara shagun ai lam hpa mung n'galaw ai sha zim rai nga nga ai re lam na chye lu ai. Dai majaw NLD Party: Asuya tai tim myen hpyen dap hpe hpa n'mai tsun nga ai. Dai majaw, gasat gala poi ni gaw matut manoi naw byin nga na re, grau grau grau laja ai majan kaba ni naw byin na masa nga ai ngu maram lu ai.
NLD hpe mungkan e madun tawn da, Miwa hpe gaw asawng tawn da, rai Sinna mungdan de na madang dep ai laknak ni hpe mari jahting la nna Rawt Malan hpung ni hpe naw shawng gasat kau na masing re ngu mu lu ai. Myen ni grau nna gasat kau mayu ai rawt malan hpung gaw UWSA hte KIA re lam mung na chye lu ai.


text:
Chyum Mungga Daw (1) Hpaji Byeng-ya 11: 22 – 12:2
Ya hti na gaw, Hpaji Byeng-ya Laika hta na rai nga ai.
Madu e, mungkan ting gaw Na aman e kaji htum ai joi si hte, ga ntsa de hkrat ai mari nsi langai mi zawn rai nga ai. Rai timung, Nang gaw mahkra dang chye ai Madu rai nga ndai majaw, yawng mayawng hpe matsan dum chye nna, shut hpyit ai ni myit malai lu hkra, shanhte a mara hpe n matsing da ndai.
Rai sa, Madu e, nga yawng nga pra hpe Nang tsaw ra nna, hpan tawn da ai arai mahkra hta na, Nang n dawng n yawt ai baw hpa mung n nga ai. Hpa majaw nga yang, arai lama mi hpe Nang n dawng n yawt ai rai yang gaw, dai hpe n galaw tawn da na ndai. Nang Madu n ra yang gaw, hpan da ai baw lama mi kaning rai nga lu na i? Madu lanu lahku ya ai n nga yang gaw, gara hku grin lu na i?
Asak hkrung ai ni hpe tsawra ai Madu e, yawng mayawng hte gaw Na a hkrai rai nga ai majaw, shanhte hpe matsan dum chye nga ndai. Dai re ai majaw, shut hpyit ai ni hpe Nang angwi sha sharin achyin ya nna, shanhte hpe shadum jahprang let, gara hku shut ai lam shanhte hpe madun dan nga ndai. Shing rai, n hkru n kaja ai lam hpe shanhte koi kau lu nna, Nang Madu hpe kamhpa lu na ma ai.
Ya hti ai gaw, Karai Kasang a Mungga rai nga ai.
Chyum Mungga Daw (2) 2Htesaloni 1:11 – 2:2
Ya hti na gaw, Htesaloni masha ni hpang de, San Pawlu shangun dat ai Laika Lahkawng hta na rai nga ai.
Nanhte hpe shaga la ai chyeju hte maren ging dan ai hku hkan galaw lu hkra, anhte a Karai Kasang gaw nanhte hpe shadaw shangang ya u ga; mai kaja ai amu galaw na mayu ai myit shagu hpe mung, Karai Kasang Shi a n-gun atsam hte shadik ya nna, makam masham a jaw e nanhte galaw nga ai magam bungli shagu hpe Shi jahkum shatsup ya u ga, ngu nna, nanhte a matu mara anhte tut nawng e akyu a hpyi nga ga ai. Hpa majaw nga yang, anhte a Madu Karai Kasang hte Madu Yesu Hkristu a mying ningsang gaw nanhte hta e shagrau ai hkrum lu na hte, nanhte mung shi hta e shagrau ai hkrum lu na myit dai.
Hpu nau ni e, ya anhte a Madu Yesu Hkristu bai du sa na hte, anhte Shi hte rau zup hpawng nga na lam hpe myit yu ga. Madu Yesu a Shani gaw ni magang wa ra ai, nga nna, masha ni tak tsun ai ga hte, tsun shamawng ai ga a majaw mung, anhte shagun dat ai laika zawn san ai laika hta ka da ai majaw mung, myit masin kahpra nna n dum n dam hkum rai myit.
Ya hti ai gaw, Karai Kasang a Mungga rai nga ai.
Kabu Gara Shiga Luka 19: 1-10
Ya hti na gaw, Luka a Laika hta na Madu a Kabu Gara Shiga rai nga ai.
Yesu gaw Yerihku mare de shang nna, mare ka-ang hku lai sa wa ai. Ya Zake mying kang hta ai agyi langai mi nga ai: dai wa gaw sut su ai wa rai nga ai. Yesu gaw kaning san ai wa re ai hpe grai mu mayu timung, masha u-nawng kaba nga ai hte, shi gaw hkum gadun ai majaw, n mu lu wu ai. Dai rai nna Madu hpe mu lu hkra, shi shawng de gat sa nhtawm, Yesu lai sa wa na ra ai lam makau na lakum hpun hta lung dung nga ai.
Dai de du yang Yesu shi hpe mada ya nna, Zake e, alawan yu wa rit; dai ni ngai na a nta e rai na nngai, ngu nna shi hpe tsun wu ai. Shaloi shi alawan yu wa nna, kabu gara ai hte Yesu hpe hkap hkalum la wu ai. Nga manga ni gaw dai hpe mu jang, Yesu gaw mara kap ai wa langai mi kaw shang manam sai, nga nna aput angun nga ma ai. Zake chyawm gaw rawt tsap nna, Madu e, nye a sut rai ka-ang hkup ngai matsan mayan ni hpe garan jaw na we ai; langai ngai hpe mawp sha kau ai rai yang gaw, htam mali ngai bai wa na nngai, ngu nna Madu hpe tsun wu ai.
Shaloi Yesu gaw, Daini ndai nta hta hkye hkrang la ai lam du shang sai: kaning rai nme law, shi mung Abraham a kasha rai nga ai. Masha Kasha gaw mat mat ai ni hpe, hkan tam nna hkye hkrang la na matu du sa ai rai nga ai, ngu nna Zake hpe tsun wu ai.
Ya hti ai gaw, Madu a Kabu Gara Shiga rai nga ai.


text:
Maden Je wa ai Miwa ni a Sutmasa lam hte jahkrit shama tsin yam hkrum nga ai anhte a buga na Yisun hkauna ni
Myitkyina Mare, Malihka a sinpraw hkran kaw nga ai Lasang Awng Wa Simsa Hpung ni a uphkang ginra rai nga ai Nawnghkying Mare hta e ya ten hta Miwa company ni kaw sun lamuga Yisun hkau na law law kaw lagu sun ni hpe hkai na matu lajang wa ai lam hte makau gup yin kaw nga ai yi sun hkau na law law hpe dingbai ding na jaw ai la ni nga ai .
Dai Yisun hkauna ni gaw lai wa sai shaning law law kawn na dai makau grup-yin hkan e nga ai, buga masha ni dangdi dangdep ai made hte galaw lu galaw sha taw ai lamuga ni rai nga ai.Yisun hkau na n kau hten sum mat wa ai salang langai gaw ya na hku tsun ai “ Ngai na hkau na gaw Gasau grai kaja ai law, shara she kaji tim laning mi galawyang hkawng ning lu sha ai, dai company ni , salang ni hte ma dai lam hte seng nna a tsawm shaw gaw shaga ngut sai re wa, dai hku di kau ya ai le”.
Lai wa sai shaning kaw nna dai makau grup-yin kaw nga ai lamu ga law malawng hpe madu ai Sutdu langai kaw nna Miwa Company langai hpe shi a lamu ga ni hpe shap jaw ai nhtan e byin pru wa ai lam ni rai nga ai. Dai hta e, shi a lamu ga grup yin hkan dangdi dangdep ai made galaw sha taw ai buga masha ni a yisun hkauna ni hpe mung dai miwa Company ni hku nna sa du tawt lai ai hte, buga masha ni a hkauna lamuga ni law law hten za sum mat ai lam ni hpe hkam sha taw ai lam rai nga ai. Jahkrup bawngban ai lam ni nga ai rai tim mung ya ten du hkra tatut hta e hkrang shapraw ai lam n nga shi ai .Dai makau grup yin hkan e gaw ja grai pru ai shara re ai lam mung chye lu ai.